Komisijas paziņojums - Pārraudzības ziņojums par Bulgārijas un Rumānijas gatavību pievienoties Eiropas Savienībai /* COM/2006/0549 galīgā redakcija */





[pic] | EIROPAS KOPIENU KOMISIJA | Briselē, 26.9.2006 COM(2006) 549 galīgā redakcija KOMISIJAS PAZIŅOJUMS Pārraudzības ziņojums par Bulgārijas un Rumānijas gatavību pievienoties Eiropas Savienībai SATURS 1. Ievads 3 2. Pārraudzības ziņojuma secinājumu kopsavilkums 3 2.1. Bulgārija 4 2.2. Rumānija 5 3. Piesardzības un citi pasākumi 6 3.1. Instrumenti, ko piemēro visām dalībvalstīm 7 3.2. Instrumenti, kas pamatoti ar Pievienošanās līgumu 8 3.3. Papildu pasākumi, kas paredzēti Bulgārijas un Rumānijas uzņemšanai 9 3.3.1. Tiesu sistēma un korupcijas apkarošana 9 3.3.2. Lauksaimniecības fondi 11 3.3.3. Pārtikas nekaitīgums 11 3.3.4. Lidojumu drošība 12 4. Secinājums 12 VALSTS PIELIKUMS – BULGāRIJA 14 VALSTS PIELIKUMS – RUMāNIJA 32 1. IEVADS Eiropadome 2002. gadā paziņoja, ka tās mērķis ir uzņemt Bulgāriju un Rumāniju Eiropas Savienībā 2007. gadā ar noteikumu, ka tās būs guvušas pietiekamus panākumus dalības kritēriju izpildē. Pievienošanās sarunas tika pabeigtas 2004. gada decembrī. Pievienošanās līgumu[1] parakstīja 2005. gada aprīlī. Līdz šim līgumu ir ratificējušas Bulgārija, Rumānija un 21 dalībvalsts. Ratifikācija notiek pārējās četrās dalībvalstīs. Līgums nosaka, ka Bulgārija un Rumānija pievienosies 2007. gada 1. janvārī, ja vien, pamatojoties uz Komisijas ieteikumu, Padome nepieņems lēmumu atlikt vienas vai otras valsts pievienošanos līdz 2008. gada 1. janvārim. Komisija savā 2006. gada maija ziņojumā[2] apstiprināja, ka abas šīs valstis būs gatavas kļūt par dalībvalstīm no 2007. gada 1. janvāra, ja tās pievērsīsies vairākiem neatrisinātiem jautājumiem. Komisija norādīja, ka līdz oktobra sākumam tā vēlreiz ziņos par abu valstu gatavību. Šajā ziņojumā dots novērtējums par abu valstu panākumiem, kas gūti kopš 2006. gada maija. Tas apstiprina, ka Bulgārija un Rumānija ir guvušas turpmākus panākumus, lai pabeigtu gatavošanos dalībai, parādot apņēmību no 2007. gada 1. janvāra piemērot ES principus un tiesību aktus. Tās ir panākušas augstu saskaņošanas pakāpi. Tomēr Komisija arī konstatē, ka ir vairākas jomas, kas izraisa pastāvīgas bažas, kā arī jomas, kurās Komisija uzsāks atbilstošus pasākumus, lai nodrošinātu ES atbilstošu darbību, ja šīs valstis nekavējoties neveiks korektīvas darbības. Abām valstīm ir ļoti vēlams pareizi izmantot līdz pievienošanās datumam atlikušos mēnešus, lai pievērstos neatrisinātajiem jautājumiem. 2. PāRRAUDZīBAS ZIņOJUMA SECINāJUMU KOPSAVILKUMS Šajā iedaļā sniegts apkopojums par panākumiem, ko katra valsts ir guvusi kopš 2006. gada maija. Ziņojumā galvenokārt ir pievērsta uzmanība jomām, kas uzsvērtas 2006. gada maija ziņojuma secinājumos kā jomas, kurās ir vajadzīga tūlītēja rīcība vai turpmākas pūles. Attiecībā uz Bulgāriju tās ir tieslietu sistēma, cīņa pret korupciju, policijas sadarbība un cīņa pret organizēto noziedzību, naudas atmazgāšana, integrēta administratīvās kontroles sistēma lauksaimniecībā (IAKS), transmisīvās sūkļveida encefalopātijas ( TSE ) un finanšu kontrole. Attiecībā uz Rumāniju tās ir tieslietu sistēma, cīņa pret korupciju un IAKS, maksājumu aģentūras, TSE un nodokļu sistēmu savietojamība. Turklāt ziņojumā īsi uzsvērti panākumi, kas gūti attiecībā uz politiskajiem, ekonomiskajiem un acquis kritērijiem. 2.1. Bulgārija Nelieli panākumi ir gūti tiesu sistēmas reformā. Tika ieviesti noteikumi, ar ko izveido objektīvas procedūras miertiesnešu iecelšanai un novērtēšanai. Ieviešot paātrinātu procedūru, ir uzlabots pirmstiesas process. Ir vajadzīga Augstākās tiesas padomes turpmāka reforma, īpaši attiecībā uz tās atbildību un spēju efektīvi pārvaldīt tiesu iestādes, lai nodrošinātu tiesas procesu pārredzamību un efektivitāti. Joprojām ir grūtības krimināltiesību procedūru ieviešanā. Pagaidām vēl nav pieņemts civilprocesa kodekss un tiesiskā sistēma. Ir jāpieņem Konstitūcijas grozījumi. Pieņemot grozījumus likumos par politiskajām partijām un par atklātību attiecībā uz īpašumiem, kas pieder augsta līmeņa ierēdņiem, ir uzlabots juridiskais pamats cīņai pret korupciju . Visi ministri ir publicējuši internetā savas īpašuma deklarācijas. Tomēr ir maz konkrētu piemēru saistībā ar izmeklēšanu vai kriminālvajāšanu vai apsūdzību par augsta līmeņa korupciju. Korupcija joprojām ir problēma. Īpaši neaizsargāta joma joprojām ir valsts pārvalde, tostarp nodokļu iekasēšanas aģentūras pie robežām un vietējās pašvaldības. Nelikumīgi iegūtu līdzekļu legalizēšanas jomā Bulgārijas tiesību akti šobrīd kopumā atbilst acquis . Tomēr tiesību aktu īstenošana līdz šim notiek ierobežotā apjomā, un vēl nevar ziņot par panākumiem kriminālvajāšanā par naudas atmazgāšanu. Joprojām ir neliels to lietu skaits, kur sekmīgi noritējusi kriminālvajāšana saistībā ar organizēto noziedzību . Vēl nav izveidota ticama noziedzības statistika. Pastiprinājusies tiesībaizsardzība, un ir reģistrēti sekmīgi pasākumi pret noziedzības tīkliem, dažos gadījumos sadarbībā ar ES dalībvalstīm. Tomēr joprojām ir nepietiekama sadarbība starp struktūrām, kas iesaistītas cīņā pret organizēto noziedzību. Noziedznieku līdzekļi netiek sistemātiski konfiscēti. Labi panākumi pēdējā laikā ir gūti integrētas administrēšanas un kontroles sistēmas (IAKS) izveidošanā. Tomēr paredzams saspringts grafiks Zemes gabalu identifikācijas sistēmas/Ģeogrāfiskās informācijas sistēmas (ZGIS/ĢIS) izveidošanā, un tāpēc pastāv risks, ka netiks nodrošināta veicamā darba vajadzīgā kvalitāte. Turklāt kavējas saiknes izveide starp lauksaimnieku reģistru un ZGIS/ĢIS. Saglabājas reāls risks, ka līdz pievienošanās brīdim Bulgārijā atbilstoši nedarbosies IAKS. Ilgstošas un dažās jomās arī pastiprinātas pūles būs nepieciešamas, lai nodrošinātu IAKS darbību. Bulgārija ir guvusi ievērojamus panākumus attiecībā uz mirušu dzīvnieku un dzīvnieku izcelsmes blakusproduktu savākšanu un pārstrādi saistībā ar transmisīvo sūkļveida encefalopātiju ( TSE ). Ir pieņemti vajadzīgie pasākumi. Tomēr Bulgārijai ir jānodrošina to efektīva īstenošana. Finanšu kontroles jomā ir gūti panākumi attiecībā uz Paplašinātās decentralizētās īstenošanas sistēmas ( EDIS ) akreditācijas procesu saistībā ar dažām attiecīgajām struktūrām, lai gan ir jāpieliek pastiprinātas pūles, lai izveidotu resursus struktūrfondu īstenošanai. Tomē akreditācija vēl nav notikusi. Iepriekš minētās jomas ir nepārprotami minētas maija ziņojuma secinājumos kā jomas, kurās ir vajadzīgs turpmāks progress. Uzraudzības ziņojuma secinājumi attiecībā uz pārējiem jautājumiem, kuri 2006. gada maijā vēl nebija atrisināti, ir šādi.Attiecībā uz acquis jomām ievērojami panākumi ir gūti vairākās nodaļās, kas veltītas lauksaimniecībai, zivsaimniecībai, patērētāju un veselības aizsardzībai, un sociālai politikai un nodarbinātībai. Tādējādi tagad Bulgārijas sagatavošanās lielākajā daļā no acquis jomām notiek, kā paredzēts. Tomēr ir nepieciešams gūt turpmākus panākumus vairākās citās jomās, tādās kā, piemēram, sociālā iekļaušana, sociālais dialogs, diskriminācijas novēršana un sabiedrības veselība, autotransporta apdrošināšana, kodolenerģija un kodoldrošība, vide, nākotnē paredzamo struktūrfondu finanšu vadība un kontrole, kā arī dzīvnieku slimības. Bulgārija ir guvusi turpmākus panākumus makroekonomikas stabilizēšanas un ekonomikas reformu jomā. Uzsākto reformu turpināšana ļaus tai īsā laikā parvarēt konkurences spiedienu un tirgus konjunktūru Eiropas Savienības ietvaros. Kopumā zināmi panākumi ir gūti šādās jomās: cilvēku tirdzniecība, bērnu aizsardzība un minoritāšu aizsardzība un integrācija. Nelieli panākumi ir gūti ieslodzījuma apstākļu uzlabošanas jomā, invalīdu aprūpē un garīgās veselības aprūpē un apraides jomā. Ir nepieciešama turpmāka rīcība. Turklāt Bulgārijai ir jānodrošina valsts administratīvās reformas ilgtspējība. 2.2. Rumānija Turpmāki panākumi ir gūti tiesu sistēmas reformas jomā. Tiesnešu augstākā padome (TAP) ir sākusi pievērsties tādiem būtiskiem uzdevumiem kā tiesību aktu vienota interpretācija un piemērošana, darbinieku skaits un darba slodze. Uzstādot modernas IT iekārtas visās tiesās un prokuratūrās, ir uzlabojušies darba apstākļi. Tomēr pagaidām vēl nav nodrošināta tiesību aktu pilnīgi vienota izpratne un piemērošana visās tiesās. Daži vēlēti TAP locekļi joprojām atrodas iespējamā interešu konfliktā kontroles jautājumos un individuālos ētikas jautājumos, un tas ietekmē TAP reputāciju. Pagaidām nav veikti pasākumi, lai Valsts ministrijā novērstu vadības trūkumus, kas konstatēti šīs iestādes jaunākajā gada ziņojumā. Turpinājās panākumi korupcijas apkarošanā . Tika ieviesta juridisku personu kriminālatbildība un pieņemti jauni tiesību akti, kas paredz stingrākus noteikumus attiecībā uz politisko partiju finansēšanu. Turpināja pieaugt bezpartejisku izmeklēšanu skaits, ko veic Valsts korupcijas novēršanas direkcija ( DNA ) apsūdzībās par augsta līmeņa korupciju, un uzlabojās šo izmeklēšanu kvalitāte. Tomēr ir vajadzīga nepārprotama politiska griba, lai apliecinātu pēdējā laikā korupcijas apkarošanā gūto panākumu noturību un neatgriezeniskumu. Parlamentā bija daži mēģinājumi ievērojami mazināt minēto centienu efektivitāti. Korupcija joprojām ir iemesls bažām, īpaši pašvaldību jomā. Panākumi pēdējā laikā ir gūti maksājumu aģentūru un integrētas administrācijas un kontroles sistēmas ( IAKS ) izveidošanā. Tomēr attiecībā uz maksājumu aģentūrām joprojām nav atrisināti vairāki jautājumi, kas saistīti ar pienācīgas IT sistēmas savlaicīgu ieviešanu, personāla, aprīkojuma un biroja telpu atbilstību, kā arī nepilnībām lielākajā daļā vadības un kontroles procedūru. Tāpat arī joprojām ir jāpievēršas vairākiem jautājumiem attiecībā uz IAKS, kas saistīti ar IAKS pienācīgas IT sistēmas savlaicīgu ieviešanu, Zemes gabalu identifikācijas sistēmas/Ģeogrāfiskās informācijas sistēmas (ZGIS/ĢIS) pabeigšanas saspringto grafiku un tās kvalitāti. Turklāt ir jāpieņem un jāapmāca papildu darbinieki pārbaužu veikšanai uz vietas, jāiepērk iekārtas un jāizveido procedūru rokasgrāmatas. Joprojām pastāv reāls risks, ka līdz pievienošanās brīdim Rumānijā atbilstoši nedarbosies maksājumu aģentūras un IAKS. Visā laikposmā pirms šīs sistēmas ieviešanas būs nepieciešamas pastiprinātas pūles, lai nodrošinātu IAKS darbotiesspēju. Rumānija ir guvusi labus panākumus attiecībā uz mirušu dzīvnieku un dzīvnieku izcelsmes blakusproduktu savākšanu un pārstrādi ( TSE ). Tomēr turpinās sīki izstrādāta programma, lai izveidotu prasībām atbilstošu sistēmu. Ievērojami panākumi ir gūti attiecībā uz nodokļu iekasēšanas IT sistēmu savietojamību. Rumānija ir sekmīgi veikusi vajadzīgās darbības pārbaudes lielākajām IT sistēmām, un ir gatava izpildīt savus pienākumus šajā jomā, kā paredzēts. Iepriekš minētās jomas ir nepārprotami minētas maija ziņojuma secinājumos kā jomas, kurās ir vajadzīgs turpmāks progress. Pārraudzības ziņojuma secinājumi attiecībā uz pārējiem jautājumiem, kuri 2006. gada maijā vēl nebija atrisināti, ir šādi. Attiecībā uz acquis ietvertajām jomām ievērojami panākumi ir gūti vairākās, piemēram, reģionālās politikas jomā, lai gan ir jāpieliek pastiprinātas pūles resursu palielināšanā, lai ieviestu struktūrfondus, vides un tieslietu un iekšlietu, kā arī intelektuālā īpašuma tiesību jomā. Tādējādi tagad Rumānijas sagatavošanās lielākajā daļā no acquis jomām notiek, kā paredzēts. Tomēr ir nepieciešams gūt turpmākus panākumus vairākās jomās, tādās kā, piemēram, sociālā politika un nodarbinātība, tostarp sabiedrības veselība, ģenētiski modificēti organismi, autotransporta apdrošināšana, kapitāla pietiekamības prasības kredītiestādēm un ieguldījumu firmām, naudas atmazgāšana un krāpšanas un korupcijas apkarošana, nākotnē paredzamo struktūrfondu finanšu vadība un kontrole, kā arī dzīvnieku slimības. Rumānija ir guvusi turpmākus panākumus makroekonomikas stabilizēšanas un ekonomikas reformu jomā. Uzsākto reformu turpināšana ļaus tai īsā laikā pārvarēt konkurences spiedienu un tirgus konjunktūru Eiropas Savienības ietvaros. Kopumā zināmi panākumi ir gūti šādās jomās: cilvēku tirdzniecība, ieslodzījuma apstākļi, īpašuma atgūšana un bērnu aizsardzība. Nelieli panākumi gūti invalīdu aprūpē, garīgās veselības aprūpē un minoritāšu aizsardzībā un integrācijā. Ir nepieciešama turpmāka rīcība. Turklāt Rumānijai ir jānodrošina valsts administratīvās reformas ilgtspējība un pilnībā jāpielāgojas ES ārpolitikas nostādnēm, piemēram, par Starptautisko krimināltiesu. 3. PIESARDZīBAS UN CITI PASāKUMI Uzņemot Eiropas Savienībā, tāpat kā attiecībā uz jebkurām citām valstīm Komisija uzraudzīs acquis īstenošanu. Tāpat kā citām dalībvalstīm tā vajadzības gadījumā piemēros visus instrumentus, kas ir pieejami ES tiesību aktos ( acquis ) . Turklāt ir īpaši instrumenti, kuri attiecas vienīgi uz Bulgāriju un Rumāniju. Tie ir izklāstīti Pievienošanās līgumā . Pārskats par visiem instrumentiem, kas ir pieejami saskaņā ar acquis , ir dots 3.1. iedaļā. Instrumenti, kas pamatoti ar Pievienošanās līgumu, ir aprakstīti 3.2. iedaļā. Papildu pasākumi, kas paredzēti Bulgārijas un Rumānijas faktiskajai uzņemšanai, ir noradīti 3.3. iedaļā. 3.1. Instrumenti, ko piemēro visām dalībvalstīm Pie šiem instrumentiem pieder vajadzīgās preventīvās vai koriģējošās darbības, kas Komisijai ir jāveic, lai novērstu trūkumus, kuri var traucēt ES politikas virzienu pareizu darbību. Pie šīm darbībām pieder piesardzības pasākumi, finanšu korekcijas saistībā ar ES fondiem, konkurences politikas pasākumi un pārkāpumu procedūras[3]. Tās ir pamatotas ar acquis . Turklāt attiecībā uz dažiem aspektiem, kas ir saistīti ar cilvēktiesībām, Rasisma un ksenofobijas uzraudzības centrs ( EUMC ) pēc abu valstu pievienošanās turpinās uzraudzīt cīņu pret rasismu un ar to saistīto diskrimināciju un pār atbalstu minoritāšu kopienu pozitīvai integrācijai. EUMC darbības joma, kas attiecas uz visām dalībvalstīm, jau ir paplašināta, lai ietvertu Bulgāriju un Rumāniju. Ar acquis pamatotos piesardzības pasākumus līdz ar pievienošanos var piemērot jebkurai dalībvalstij un daudzās politikas jomās (transports, pārtikas nekaitīgums, lidojumu drošība utt.). Minētos pasākumus piemēro tik ilgi, kamēr pastāv attiecīgā problēma. Lēmumu pieņemšanas procedūras ir atkarīgas no atbilstošajiem ES tiesību aktiem, un tāpēc dažādās politikas jomās tās var būt atšķirīgas. Piemēram, acquis ir ietverti vairāki pasākumi, lai nodrošinātu pārtikas nekaitīgumu ES. Gan attiecībā uz dzīvnieku, gan uz augu slimībām dažādās direktīvās ir noteikti pasākumi, kuri jāveic pašreizējās vai jaunajās dalībvalstīs minēto slimību gadījumā. Minētie pasākumi bieži vien ietver aizliegumu eksportēt no dalībvalsts noteiktus dzīvniekus vai produktus iekšējā tirgū, līdz slimība tiek kontrolēta vai izskausta. Komisija var lemt par pārtikas nekaitīguma pasākumiem pēc tam, kad tā ir saņēmusi ES Pārtikas aprites un dzīvnieku veselības pastāvīgās komitejas labvēlīgu atzinumu, kas pieņemts ar balsu kvalificētu vairākumu. Komisija var piemērot piesardzības pasākumus attiecībā uz ES fondiem, tostarp finanšu korekcijas. Jebkādi trūkumi ES fondu pareizā izmantošanā var kavēt līdzekļu izmaksu vai ļaut Komisijai pieprasīt finanšu korekcijas (t.i., nākamo maksājumu samazinājumu), vai atgūt maksājumus. Attiecībā uz lauksaimniecības fondiem acquis ir paredzēti dažādi kontroles veidi. Pirmkārt, dalībvalstu pienākums ir izveidot akreditētas un efektīvas maksājumu aģentūras, lai nodrošinātu lauksaimniecības izdevumu pareizu vadību un kontroli. Otrkārt, no dalībvalstīm arī tiek prasīts uzturēt darbojošās kontroles sistēmas, īpaši darbojošos integrētu administrācijas un kontroles sistēmu (IAKS) attiecībā uz tiešajiem maksājumiem lauksaimniekiem un lauku attīstības izdevumu daļām, īpaši lai izvairītos no krāpnieciskas darbības un neregulāriem maksājumiem. Treškārt, ja dalībvalstis pareizi neuztur minētās kontroles sistēmas, Komisija, pamatojoties uz acquis , ex-post lemj par finanšu korekcijām, izmantojot grāmatojumu noskaidrošanas procedūras. Tādā gadījumā Komisija atsakās finansēt daļu lauksaimniecības izdevumu. Visbeidzot, ja Komisija konstatē, ka nav ievēroti Kopienas noteikumi vai ka ES fondi ir izmantoti nepareizi, tā var pārtraukt vai uz laiku samazināt avansa maksājumus, katru gadījumu izskatot atsevišķi. Attiecībā uz struktūrfondiem acquis ir paredzēti četri kontroles veidi, kuru rezultātā var izdarīt finanšu korekcijas. Pirmkārt, katrai dalībvalstij ir jāiesniedz darbības programmas, norādot, kā šos fondus izlietos katrā nozarē. Pirms maksājumu veikšanas šīs programmas ir jāapstiprina Komisijai. Avansa maksājumus nevar veikt, pirms Komisija nav formāli pieņēmusi šīs programmas. Otrkārt, dalībvalstīm ir jāpierāda, ka tās ir izveidojušas atbilstošas vadības, sertifikācijas un revīzijas iestādes. Ja Komisija uzskata, ka šīs iestādes strādā neefektīvi, starpposma maksājumi netiks veikti. Treškārt, atbilstošo līdzekļu izmaksu šai programmai vai programmām var pārtraukt, apturēt vai atcelt, ja, pamatojoties uz Komisijas konstatējumiem, Komisijai rodas aizdomas vai tā konstatē pārkāpumu vai krāpšanas gadījumus, tostarp korupciju. Visbeidzot, papildus šiem piesardzības pasākumiem attiecībā uz ES fondiem finanšu korekcijas var izdarīt, ja kārtējās ex-post pārbaudēs tiek konstatēti atsevišķi vai sistemātiski pārkāpumi. 3.2. Instrumenti, kas pamatoti ar Pievienošanās līgumu Pievienošanās līgumā ir paredzēti trīs piesardzības pasākumu veidi: ekonomiskie, iekšējā tirgus un tieslietu un iekšlietu aizsardzības pasākumi[4], kurus var veikt līdz trim gadiem pēc pievienošanās. Pēdējos divus pasākumus var piemērot pirms pievienošanās. Pēc pieņemšanas minētos pasākumus piemēros, līdz Komisija nolems šos pasākumus atcelt, ja būs atrisinātas ar tiem saistītās problēmas. Turklāt ir arī divi pagaidu pasākumu veidi, kas izklāstīti turpmāk. Ekonomikas piesardzības pasākumus var piemērot, lai risinātu nopietnas ekonomiskas problēmas pašreizējās vai jaunajās dalībvalstīs pēc pievienošanās. Iekšējā tirgus piesardzības pasākumus var piemērot gadījumā, ja jaunā dalībvalsts izraisa vai ja pastāv risks, ka tā varētu izraisīt iekšējā tirgus darbības nopietnu pārkāpumu. Komisija var veikt atbilstošus pasākumus, piemēram, liegt šai valstij noteiktos iekšējā tirgus tiesību aktos paredzētās priekšrocības. Šis aizsardzības pasākums aptver iekšējo tirgu plašā nozīmē, t.i., ne tikai četras brīvības, bet arī nozaru politiku (piem., konkurenci, lauksaimniecību, transportu, telekomunikācijas, enerģētiku, patērētāju un veselības aizsardzību, vidi utt.) tiktāl, ciktāl tai ir pārrobežu ietekme. Piesardzības pasākumi tieslietu un iekšlietu jomā ļauj vienpusēji pārtraukt dalībvalstu saistības attiecībā uz tiesu iestāžu sadarbību ar attiecīgo valsti gan civiltiesību, gan krimināltiesību jomā, ja tas skar juridiskos instrumentus, kas atbilst savstarpējas atzīšanas principam. Tos var piemērot gadījumā, ja ir būtiski trūkumi vai to rašanās risks šajās divās jomās. Turklāt Pievienošanās līgumā ir paredzēti pārejas noteikumi . Pie pirmās kategorijas pieder pasākumi, par kuriem panākta vienošanās sarunās par dažādām jomām, lai izvairītos no iespējamiem reģionāliem vai nozares traucējumiem jaunajās vai arī vecajās dalībvalstīs. Piemēram, darbaspēka brīvu pārvietošanos no jaunajām dalībvalstīm var ierobežot līdz septiņiem gadiem pēc pievienošanās. Uz laiku ir ierobežota piekļuve valsts transporta tirgiem (kabotāža). Pievienošanās līgumā paredzēta otra kategorija pārejas pasākumu, kurus Komisija var veikt trīs gadu laikposmā pēc pievienošanās attiecībā uz veterinārijas, fitosanitārijas un pārtikas nekaitīguma noteikumiem[5]. Šo pasākumu mērķis ir novērst, piemēram, to, ka neatbilstoši pārtikas uzņēmumi pārdod savus produktus iekšējā tirgū pārejas posmā, kas nav ilgāks par trim gadiem. Šajā laikposmā minētajiem uzņēmumiem ir atļauts vienīgi ražot preces ar īpašu marķējumu un vienīgi valsts tirgum. Pēc parejas posma tiem ir jāievēro ES noteikumi, vai arī tie ir jāslēdz. 3.3. Papildu pasākumi, kas paredzēti Bulgārijas un Rumānijas uzņemšanai Pamatojoties uz šajā ziņojumā ietvertajiem secinājumiem, Komisija vajadzības gadījumā veiks pasākumus stāvokļa uzlabošanai, lai nodrošinātu ES politikas virzienu darbību. Tas attiecas uz gadījumiem pārtikas nekaitīguma un lidojumu drošības jomā, uz ES lauksaimniecības fondiem un tiesu sistēmu, un korupcijas apkarošanu, kā aprakstīts turpmāk. Gadījumā, ja pirms vai pēc pievienošanās tiek konstatēti citi trūkumi, tāpat tiks veikti atbilstoši pasākumi, lai nodrošinātu ES politikas virzienu pareizu darbību. 3.3.1. Tiesu sistēma un korupcijas apkarošana Ziņojumā norādīts, ka joprojām ir vajadzīgi turpmāki panākumi tiesu sistēmas reformas jomā un organizētās noziedzības un korupcijas apkarošanā. Komisija izveidos mehānismu, lai nodrošinātu sadarbību un pārliecinātos par progresu šajās jomās pēc pievienošanās. Tas būs pamatots ar 37. un 38. pantu Pievienošanās aktā. Gan Bulgārijai, gan Rumānijai ir regulāri jāziņo par panākumiem konkrētu kritēriju izpildē. Pirmais ziņojums ir jāiesniedz līdz 2007. gada 31. martam. Komisija nodrošinās iekšēju un ārēju ekspertu zināšanas, lai īstenotu sadarbību un sniegtu norādes reformu procesā, un lai pārliecinātos par panākumiem. Pēc tam līdz jūnijam Komisija ziņos Eiropas Parlamentam un Padomei par panākumiem, kas gūti šo kritēriju izpildes uzlabošanā. Komisijas ziņojumos tiks vērtēts, vai šie kritēriji ir sasniegti, vai tie ir jākoriģē, un vajadzības gadījumā var pieprasīt turpmākus ziņojumus par panākumiem. Šo mehānismu turpinās piemērot, līdz šie kritēriji būs izpildīti. Ja kāda no valstīm atbilstoši nepievērsīsies šo kritēriju izpildei, Komisija piemēros piesardzības pasākumus, kas paredzēti Pievienošanās līgumā. Tā rezultātā var anulēt pašreizējo dalībvalstu saistības atzīt minēto valstu tiesu taisītos spriedumus un izpildīt rīkojumus, ko izdevušas vai nu valsts tiesas, vai prokurori saskaņā ar savstarpējās atzīšanas principu. Pamatojoties uz šajā ziņojumā ietvertajiem secinājumiem, ir jāizpilda šādi kritēriji. Bulgārija - Jāpieņem konstitūcijas grozījumi, novēršot jebkādu nenoteiktību attiecībā uz tiesu sistēmas neatkarību un atbildību. - Pieņemot un ieviešot jaunu likumu par tiesu varu un jaunu civilprocesa kodeksu, ir jānodrošina pārredzamāks un efektīvāks tiesas process. Jāziņo par šo jauno tiesību aktu un kriminālprocesa kodeksa un administratīvā procesa kodeksa ietekmi, īpaši uz pirmstiesas posmu. - Jāturpina tiesu iestāžu reforma, lai paaugstinātu profesionalitāti, atbildību un efektivitāti. Jānovērtē šīs reformas ietekme un katru gadu jāpublicē vērtēšanas rezultāti. - Jāveic profesionālas, bezpartejiskas izmeklēšanas apsūdzībās par augsta līmeņa korupciju un jāziņo par tām. Jāziņo par iekšējām pārbaudēm valsts iestādēs un par augsta līmeņa amatpersonu īpašumu publicēšanu. - Jāveic turpmāki pasākumi, lai novērstu un apkarotu korupciju, īpaši pie robežām un vietējās pašvaldībās. - Jāīsteno stratēģija organizētās noziedzības apkarošanai, galveno uzmanību pievēršot smagiem noziegumiem, nelikumīgi iegūtu līdzekļu legalizācijai, kā arī noziedznieku aktīvu sistemātiskai konfiskācijai. Jāziņo par jaunām un notiekošām izmeklēšanām, apsūdzībām un notiesāšanu šajās jomās. Rumānija - Jānodrošina pārredzamāks un efektīvāks tiesas process, īpaši, paaugstinot Tiesnešu augstākās padomes spējas un atbildību. Jāziņo par jaunā civilprocesa kodeksa un kriminālprocesa kodeksa ietekmi un jāuzrauga tā. - Ka paredzēts, jāizveido integritātes aģentūra, kuras pienākums ir pārbaudīt īpašumus, neatbilstības un iespējamos interešu konfliktus, un pieņemt saistošus lēmumus, uz kuru pamata var piemērot preventīvas sankcijas. - Pamatojoties uz gūtajiem panākumiem, jāturpina profesionālas, bezpartejiskas izmeklēšanas apsūdzībās par augsta līmeņa korupciju. - Jāveic turpmāki pasākumi, lai novērstu un apkarotu korupciju, īpaši vietējās pašvaldībās. Pēc apspriešanās ar dalībvalstīm Komisija pieņems lēmumu, ar kuru ievieš šo mehānismu un nosaka tā īstenošanas kārtību. Tas stāsies spēkā 2007. gada 1. janvārī. Ja pirms pievienošanās kāda no valstīm izpildīs vienu vai vairākus no šiem kritērijiem, šo kritēriju sarakstu grozīs. 3.3.2. Lauksaimniecības fondi Bulgārijā un Rumānijā pastāv reāls risks, ka līdz pievienošanās brīdim atbilstoši nedarbosies IAKS. Sakarā ar sagatavošanās darbu vēlo uzsākšanu abās valstīs ir ļoti saspringts grafiks šādu pienācīgi darbojošos IAKS izveidošanai. Tāpēc pastāv risks, ka netiks panākta veicamā darba vajadzīgā kvalitāte. Lauksaimniecības fondi, kurus pārrauga IAKS, ir Bulgārijas un Rumānijas lauksaimniecības izdevumu lielākā daļa (aptuveni 80%), un tāpēc ir ārkārtīgi svarīgi, lai pareizi darbotos IAKS. Lai novērstu šos riskus, ir vajadzīgs mehānisms, kas dod iespēju nākotnē pieņemt lēmumu par pasākumiem attiecībā uz IAKS pārraudzītā lauksaimniecības finansējuma pareizu izmantošanu. Minētie pasākumi ir vajadzīgi, lai pirmajos gados pēc pievienošanās izvairītos no nepamatotiem maksājumiem un lai novērstu smaga pārkāpuma draudošo risku lauksaimniecības produktu iekšējā tirgus darbībā. Šis risks ir saistīts ar lauksaimniecības izdevumu, kuriem ir stingrs termiņš, īpašo raksturu. Turklāt fondiem, kurus pārrauga IAKS, drīz pēc pievienošanās ir raksturīgs liels darījumu apjoms. Tie ir jāpārvalda, jākontrolē un jāapmaksā drīz pēc pievienošanās. Turklāt efektīvu kontroli var veikt tikai ierobežotā laikposmā attiecīgajā gadā. Šis mehānisms, pamatojoties uz Pievienošanās līgumu, ir izklāstīts atsevišķā regulā, ko pieņem vienlaikus ar šo paziņojumu. Praksē mehānisms šīm divām valstīm dod laiku pabeigt vajadzīgo darbu, lai IAKS darbotos pareizi. Ja minētajā termiņā tām izdodas šo darbu paveikt, pasākumi netiks ieviesti. Lai savlaicīgi pabeigtu šo darbu, ir vajadzīgas pastāvīgas pastiprinātas pūles. 3.3.3. Pārtikas nekaitīgums Bulgārijai un Rumānijai pašlaik aizliegts eksportēt ES dzīvas cūkas, cūkgaļu un dažus cūkgaļas produktus sakarā ar to, ka abās valstīs ir sastopams klasiskais cūku mēris . Situācija saistībā ar klasisko cūku mēri nosaka, ka Komisijai līdz pievienošanās datumam ir jāpieņem daži lēmumi. Bulgārija ir iesniegusi oficiālai apstiprināšanai plānu, kas paredz klasiskā cūku mēra izskaušanu savvaļas cūkām. Šā plāna apstiprināšanas gadījumā Bulgārija integrētos kopienas režīmā, kas jau ir izveidots tām dalībvalstīm, kuras skar klasiskais cūku mēris. Rumānija ir iesniegusi oficiālai apstiprināšanai plānu, kas paredz klasiskā cūku mēra izskaušanu savvaļas un mājas cūkām. Tomēr pašreizējā situācija abās valstīs nosaka, ka pēc pievienošanās joprojām ir vajadzīgs aizliegums tirgot ES dzīvas cūkas, cūkgaļu un dažus cūkgaļas produktus. Attiecīgie pasākumi stājas spēkā līdz ar pievienošanos. Neviena no valstīm nav pilnībā izpildījusi acquis prasības attiecībā uz TSE . Ja pirms pievienošanās Bulgārija un Rumānija nebūs spējušas izveidot atbilstošu mirušu dzīvnieku un dzīvnieku izcelsmes blakusproduktu savākšanas un pārstrādes sistēmu visā valstī un pabeigt pārstrādes uzņēmumu modernizāciju, tiks lemts par dažu dzīvnieku izcelsmes blakusproduktu izmantošanas ierobežojumiem (piemēram, izbarošanai dzīvniekiem). Šie pasākumi būs pamatoti ar Pievienošanās aktu vai ar acquis . Tie stājas spēkā līdz ar pievienošanos. Līdz pievienošanās datumam tiks papildināts to Bulgārijas un Rumānijas lauksaimniecības pārtikas uzņēmumu saraksts, kuriem trīs gadu laikposmā nav atļauts pārdot savus ražojumus pārējās dalībvalstīs tāpēc, ka tie pagaidām neatbilst ES noteikumu prasībām. Papildinātajos sarakstos vajadzības gadījumā iekļaus citus neatbilstošus uzņēmumus. Šī procedūra ir pamatota ar Pievienošanās aktā paredzētajiem parejas pasākumiem. Turklāt, pamatojoties uz 42. pantu Pievienošanās aktā, var būt vajadzīgs pieņemt īpašus pārejas pasākumus piena nozarē sakarā ar neatbilstību starp atbilstošu uzņēmumu pārstrādes jaudu un atbilstoša svaigpiena pieejamību. Šie pasākumi novērsīs dažu produktu, kas izgatavoti no šāda neatbilstoša svaigpiena, pārdošanu pārējās dalībvalstīs. 3.3.4. Lidojumu drošība Ņemot vērā nopietnos trūkumus, kurus lidojumu drošības jomā ir konstatējusi Eiropas Aviācijas drošības aģentūra ( EASA ) un Apvienotās aviācijas iestādes ( JAA ), JAA noraidīja Bulgārijas savstarpēju atzīšanu JAA sistēmā attiecīgajās drošības jomās, proti, lidojumderīguma, ekspluatācijas, darbības un lidojuma apkalpes licencēšanas jomā. Lai izpildītu ES noteikumu prasības, Bulgārijai ir jāiesniedz koriģējošu darbību plāns, lai izlabotu visus trūkumus un to īstenotu saskaņā ar stingri noteiktu grafiku ciešā sadarbībā ar EASA un tās vadībā. Tad iespējami ātrākā laikā pirms pievienošanās EASA veiks pārbaudi, lai pārliecinātos par šā plāna īstenošanu. Ja Bulgārija neveiks vajadzīgās koriģējošās darbības, tā riskē ar to, ka Komisija pēc savas iniciatīvas vai pēc kādas dalībvalsts pieprasījuma var ierobežot piekļuvi iekšējam aviācijas tirgum. Arī Bulgārijā reģistrētām lidmašīnām, kuras neatbilst ES civilās lidojumu drošības noteikumiem, var piemērot atbilstošus aizsardzības pasākumus, pamatojoties uz acquis . Turklāt neatbilstošus Bulgārijas aviopārvadātājus var iekļaut to ES aizliegto aviopārvadātāju sarakstā, kuri nedrīkst ielidot ES gaisa telpā, to pārlidot vai izlidot no tās. Šie pasākumi ir pamatoti ar acquis . 4. SECINāJUMS Bulgārija un Rumānija pieteicās dalībai Eiropas Savienībā 1995. gadā, un 2000. gada februārī ar abām valstīm tika uzsāktas iestāšanās sarunas. Eiropadome 2002. gadā paziņoja, ka tās mērķis ir uzņemt Bulgāriju un Rumāniju Eiropas Savienībā 2007. gadā ar noteikumu, ka tās būs guvušas pietiekamus panākumus dalības kritēriju izpildē. Pievienošanās sarunas tika pabeigtas 2004. gada decembrī, un 2005. gada aprīlī tika parakstīts Pievienošanās līgums. Kopš Komisija maijā sniedza savu pēdējo ziņojumu, Bulgārija un Rumānija ir pielikušas ievērojamas pūles, lai pabeigtu sagatavošanās darbus dalībai ES. Bulgārija un Rumānija ir pietiekami sagatavojušās, lai izpildītu politiskos ekonomiskos un acquis kritērijus līdz 2007. gada 1. janvārim. Tagad tiek risināti daudzi no tiem uzdevumiem, kas tika noteikti maija ziņojumos. Ir atrisināti vairāki nozaru jautājumi. Zināmi panākumi ir gūti tiesu sistēmas reformas jomā un cīņā pret korupciju, nelikumīgi iegūtu līdzekļu legalizāciju un organizēto noziedzību, bet ir nepieciešami turpmāki taustāmi rezultāti. Šajā ziņojumā minēti jautājumi, kuru risināšanai ir vajadzīgs turpmāks darbs. Tas vērš uzmanību uz acquis un Pievienošanās līguma noteikumiem, kas ir veidoti tā, lai nodrošinātu ES politikas virzienu un iestāžu pareizu darbību pēc pievienošanās. Saskaņā ar šā ziņojuma secinājumiem Komisija pēc apspriešanās ar dalībvalstīm izveidos mehānismu, lai nodrošinātu sadarbību un pārliecinātos par progresu tādās jomās kā tiesu sistēmas reforma, cīņa pret korupciju, nelikumīgi iegūtu līdzekļu legalizāciju un organizēto noziedzību. Šajā nolūkā ir noteikti kritēriji, kas attiecas uz katras valsts īpašajiem apstākļiem. Komisija ir pieņēmusi vajadzīgās tiesību normas, lai nodrošinātu ES lauksaimniecības fondu atbilstošu pārvaldi. Ziņojumā uzsvērts, ka pašreizējos noteikumos ir ietvertas vajadzīgās garantijas, lai atbilstoši pārvaldītu ES struktūrfondus un citas programmas. Daži īpaši pasākumi ir ieviesti pārtikas nekaitīguma jomā. Pašlaik sakarā ar dzīvnieku slimībām no Bulgārijas un Rumānijas nedrīkst eksportēt uz ES dažus dzīvniekus un dzīvnieku izcelsmes produktus. Vajadzības gadījumā šos ierobežojumus saglabās pēc pievienošanās. Lidojumu drošības jomā būs vajadzīgi īpaši pasākumi attiecībā uz Bulgārijas gaisa kuģiem un aviopārvadātājiem. Kopumā Bulgārija un Rumānija ir pielikušas tālejošas pūles, lai pielāgotu savus tiesību aktus un pārvaldes sistēmas Eiropas Savienības tiesību aktiem un noteikumiem. Tas lielā mērā ir nodrošinājis to atbilstību Eiropas Savienības dominējošiem standartiem un praksei. No Eiropas Savienības būs pieejams ilgstošs atbalsts pārējo jautājumu risināšanai. Acquis un Pievienošanās līgumā ir ietvertas pietiekamas garantijas, lai nodrošinātu ES politikas virzienu un iestāžu atbilstošu darbību. Pateicoties gūtajiem panākumiem, Bulgārija un Rumānija 2007. gada 1. janvārī spēs uzņemties ES dalības tiesības un pienākumus. Komisija ar nepacietību gaida, lai minētajā datumā uzņemtu Bulgāriju un Rumāniju par Eiropas Savienības pilntiesīgām dalībniecēm. VALSTS PIELIKUMS – BULGāRIJA 1. JAUTāJUMI, KAS IZCELTI 2006. GADA MAIJA ZIņOJUMA SECINāJUMOS UN ATTIECīBā UZ KURIEM IR VAJADZīGA TURPMāKA RīCīBA 1.1. Politiskie kritēriji Tiesu sistēma Bulgārija turpināja gūt panākumus tiesu sistēmas reformas jomā. Nacionālā Asambleja ir iesniegusi Konstitūcijas grozījumu projektu, lai novērstu neskaidrības attiecībā uz tiesu iestāžu neatkarību un tiesu sistēmas atbildību. Augstākās tiesas padome 2006. gada jūnijā pieņēma noteikumus par miertiesnešu izraudzīšanos konkursā un novērtēšanu atbilstoši Tiesu sistēmas aktam. Šis akts reglamentē miertiesnešu profesionālo un ētisko īpašību novērtēšanas kritērijus un procedūru. Tas nosaka, ka katram amatam rīko konkursu. Lielākajā daļā tiesu tagad ir pieejama IT sistēma, kas ļauj lietas iedalīt tiesnešiem pēc nejaušības principa. Turpinās centieni turpmāk nostiprināt tiesu IT sistēmas. Mācības, ko organizēja Valsts tieslietu institūts, noritēja bez problēmām. Nesen ir ieviestas vairākas izmaiņas kriminālprocesā. atbildības nodošana no izmeklēšanas maģistrātiem ( Sledovateli ) policijas izmeklētājiem ( Dosnateli ) noritēja gludi. Prokuratūras darbinieki ir sākuši pārņemt vadību izmeklēšanās pirmstiesas posmā. Jaunizveidota darba grupa pārrauga jaunā kriminālprocesa kodeksa darbību. Tās mērķis ir savākt informāciju par jaunā kodeksa praktisko īstenošanu un apzināt iespējamās problēmas. Paātrinātā procedūra paātrināja kriminālprocesu vairākās lietās. Ir uzlabotas prokuratūras vadības struktūras un izdarīti centieni nostiprināt atsevišķu prokuratūras darbinieku atbildību. Turpmāk nostiprināta Organizētās noziedzības un korupcijas apkarošanas nodaļa, un tagad tajā strādā gandrīz 80 apmācīti prokuratūras darbinieki. Tas paaugstināja organizētās noziedzības un korupcijas apkarošanas efektivitāti tiesu sistēmā. Ģenerālprokurors lielam skaitam nepabeigtu izmeklēšanu pagarināja termiņus, kuri bija tuvu beigām. Ģenerālprokuratūras Kasācijas birojā ir nostiprināta iekšējā inspekcija cīņai pret tiesnešu amatpārkāpumiem. Bulgārijas Prokuroru asociācijas valde 2006. gada maijā pieprasīja visiem asociācijas dalībniekiem publicēt ienākumu un īpašumu gada deklarācijas iesniegšanai Valsts revīzijas birojam atbilstoši likumam par informācijas par augstu amatpersonu personīgo īpašumu publiskošanu. Ģenerālprokuratūra ir publicējusi prokuratūras dienesta revīzijas pirmā posma rezultātus. Tie ietver prokuratūras darbinieku neprofesionālas rīcības nopietnus gadījumus, kad lietas slēgtas bez pārliecinoša pamatojuma. Pret atbildīgajām personām ierosināti disciplināri pasākumi. Uzsākts sagatavošanas darbs Administratīvā procesa kodeksa ieviešanai. Tiek izstrādāti mācību pasākumi un uzsākta gatavošanās 315 administratīvo tiesnešu kvalifikācijas eksāmeniem. Sākotnējā pieredze attiecībā uz jauno juridiskās palīdzības sistēmu ir pozitīva. Ir nodrošināts pietiekams skaits akreditētu juristu un piešķirts atbilstošs budžets. Turpinājās Likuma par privātajiem tiesībaizsardzības darbiniekiem ieviešana, un ir norīkoti pirmie privātie tiesu izpildītāji. Tomēr zināmas bažas vēl pastāv. Ir jāpieņem vajadzīgie grozījumi Konstitūcijā, lai novērstu neskaidrības attiecībā uz tiesu iestāžu neatkarību un tiesu sistēmas atbildību. Joprojām bažas izraisa Augstākās tiesas padomes sastāvs un darbība. Augstākās tiesas padomes locekļi turpina savu profesionālo darbību (lielākoties tiesu un prokuratūru vadītāju amatos) un tāpēc nespēj nodoties saviem pienākumiem ar pilnu atdevi. Augstākās tiesas lēmumu pieņemšana par disciplināriem pasākumiem bieži vien ir notikusi lēni. Nav tiesību normu, kas ļautu atcelt no amata tiesnešus, par kuru darbību notiek iekšēja disciplināra izmeklēšana. Tiesnesi, kurš ir Augstākās tiesas padomes loceklis un attiecībā uz kuru ir konstatēts, ka viņš izdarījis disciplināru pārkāpumu, nevar atlaist no padomes. Tāpēc joprojām pastāv bažas par to, vai Augstākās tiesas padome spēj rīkoties kā uzticama un vadoša struktūra, kas veicina visaugstāko ētikas standartu piemērošanu visā Bulgārijas tiesu sistēmā. Pēc noteikumu pieņemšanas par tiesnešu izraudzīšanos konkursā un novērtēšanu ir jāturpina centieni nodrošināt stingru to piemērošanu. Pagaidām jaunā kriminālprocesa kodeksa uzraudzības mehānisms ir diezgan neefektīvs. Tiesnešiem ir labāk jāpārzina un jāizmanto šis mehānisms, īpaši vietējās tiesās. Lielākā daļa grūtību attiecībā uz kriminālprocesa kodeksa ieviešanu ir saistītas ar tā apgrūtinošajām procedūrām, smagu noziegumu izmeklēšanas nereālajiem termiņiem un lietu izskatīšanas grafiku, un visbeidzot – ar juridiskiem ierobežojumiem policistiem sniegt pierādījumus tiesā. Turklāt vēl arvien ir nepabeigtas lietas, kas ierosinātas saskaņā ar iepriekšējo kriminālprocesa kodeksu. Attiecībā uz pirmstiesas posmu ir vajadzīga papildu apmācība policijas izmeklētājiem. Iekšējā revīzija Valsts prokuratūrā atklāja vairākus pārkāpumus saistībā ar lēmumu likumību un termiņu ievērošanu. Dažos gadījumos tika konstatēts, ka prokuratūras darbinieki bez pamatojuma ir noraidījuši lietas. Tagad atbildīgajām iestādēm ir pienācīgi jāpievēršas nopietnajiem trūkumiem, kuri atklāti prokuratūras iekšējā revīzijā, pieņemot ilgtspējīgus pasākumus, kas visos gadījumos nodrošina prokuratūras darbinieku atbildīgu un profesionālu rīcību. Lai nodrošinātu bezpartejiskumu, ir jāizstrādā programmatūra lietu iedalīšanai prokuratūras darbiniekiem pēc nejaušības principa līdzīgi, kā tas ir tiesnešiem. Ir jāpieņem darbinieki, lai šīs tiesas, kā paredzēts, sāktu darboties no 2007. gada 1. marta. Notiek liela kavēšanās ar jaunā civilprocesa kodeksa pieņemšanu. Jaunais Likums par privātajiem tiesībaizsardzības darbiniekiem pagaidām nav jūtami uzlabojis tiesas nolēmumu izpildi. Pagaidām nav pabeigts privāto tiesu izpildītāju darbā pieņemšanas process, un apmācība ir sākuma stadijā. Ir jānostiprina un jāaizsargā pret nepamatotu ietekmi Augstākās tiesas padomes un prokuratūras dienestu korupcijas apkarošanas nodaļas. Kopumā kopš maija ir panākts zināms progress. Tomēr, kā norādīts, joprojām ir vairāki svarīgi jautājumi, kur nepieciešami turpmāki uzlabojumi. Pretkorupcijas pasākumi Bulgārija turpināja gūt panākumus korupcijas apkarošanā. Programmas pārredzamas pārvaldības ieviešanai un korupcijas novēršanai un apkarošanai ietvaros 2006. gada augustā tika pieņemti grozījumi „likumā par augstu valsts amatpersonu īpašumu publiskošanu”. Tie stāsies spēkā 2007. gada janvārī. Likums tagad pilnvaro Valsts revīzijas biroju ar citu valsts struktūru atbalstu veikt pārbaudes, lai pārliecinātos par to deklarāciju precizitāti, ko Valsts revīzijas birojam iesniegušas augstas valsts amatpersonas. Turklāt nesen pieņemtie grozījumi paplašināja to personu loku, kurām ir jādeklarē savi īpašumi. Visi ministri ir publicējuši internetā savas īpašumu deklarācijas. Grozījumus Likumā par politiskām partijām pieņēma 2006. gada augustā. Grozījumos paredzēts, ka politisko partiju pārvaldes un kontroles struktūru dalībniekiem ir jādeklarē Valsts revīzijas birojam visi to vietējie un ārvalstu īpašumi, ienākumi un izdevumi. Politiskajām partijām ir jānorāda visi to ziedotāji un ziedojumu veids un vērtība. Turklāt politiskajām partijām tagad ir jāiesniedz Valsts revīzijas birojam to (bezpeļņas) struktūru saraksts, kurās darbojas to augstākās amatpersonas. Valsts revīzijas dienests 2006. gada septembrī publiskoja politisko partiju finansiālās darbības un īpašumu pārvaldes izvērstas revīzijas rezultātus. Atbilstoši Likumam par valsts pārvaldi visās ministrijās un lielākajā daļā valsts aģentūru ir izveidotas inspekcijas, kas tieši pakļautas ministram. Šīs inspekcijas amatpārkāpumu gadījumā var ierosināt disciplinārus vai juridiskus pasākumus pret darbiniekiem. Ministru padomē ir izveidota ģenerālinspekcija, kas pakļauta premjerministram. Tā ir atbildīga par ministriju inspekciju darbības koordinēšanu un palīdzības sniegšanu. Ģenerālinspekcija ir Korupcijas apkarošanas komisijas sekretariāts. Tagad komisijas darbinieku skaits ir palielināts. Daudzās valsts struktūrās ir izveidoti kontaktpunkti ziņojumu par korupciju iesniegšanai. Ir sagatavots plāns visu administratīvo līmeņu aptuveni 50 000 amatpersonu apmācībai korupcijas novēršanas jautājumos. Ir veikti dažādi citi preventīvi pasākumi. Pie tiem pieder palīdzības tālruņa līnijas un pastkastītes sūdzībām, kā arī vienkāršotas procedūras, lai pilsoņi varētu vērsties vietējās pašvaldībās. Pēc nejaušības principa mainot darba laiku un darba vietas, robežpolicijā ir veikti pasākumi, lai mazinātu korupcijas risku. Iekšlietu ministrijā ir uzsākta darbinieku drošības pārbaude, kā arī apmācība un preventīvu pasākumu un labās prakses ieviešana. Ģenerālprokurors joprojām izrāda iniciatīvu attiecībā uz imunitātes atcelšanu parlamenta locekļiem. Diviem parlamenta locekļiem kopš 2006. gada maija ir atcelta imunitāte. Bulgārija ratificēja ANO Konvenciju par cīņu pret korupciju. Ar mērķi panākt stingrākas sankcijas par profesionālās ētikas pārkāpumiem 2006. gada augustā pieņēma grozījumus Likumā par ārstu un zobārstu profesionālajām organizācijām. Tomēr zināmas bažas vēl pastāv. Korupcijas apkarošanas komisijas sekretariāts vēl nav pilnībā uzsācis darbu. Joprojām nav pabeigta korupcijas apkarošanas stratēģijas saskaņošana, un tajā iesaistītās struktūras ir pārāk izkaisītas. Pasākumi ziņošanas veicināšanai joprojām ir nepietiekami. Valsts pārvaldes inspekcijas vēl nav pietiekami neatkarīgas, un ir jānostiprina to iestāžu kompetence. Turklāt ne vienmēr ir iespējams nodrošināt ziņojumu anonimitāti, jo tālruņa numurus var reģistrēt. Attiecībā uz disciplinārām sankcijām sakarā ar pieņēmumiem par korumpētu darbību nav izveidota pilnīga un ticama statistika par pārkāpumu un sodu raksturu. Īpaši uzņēmīgas pret korumpētu darbību ir nodokļu iekasēšanas aģentūras, muita un Ceļu satiksmes izpildaģentūra, kā arī veterinārās inspekcijas dienesti un vietējās pašvaldības. Ir vajadzīgi papildu pasākumi, lai novērstu korupciju robežšķērsošanas punktos, tostarp izglītošanas kampaņas kravas automašīnu šoferiem un pastāvīgiem braucējiem. Ir nepieciešams turpmāk pārskatīt robežšķērsošanas punktu noteikumus, lai paaugstinātu efektivitāti un paātrinātu procedūras. Līdz šim korupcijas lietu izmeklēšana un ar tām saistītā kriminālvajāšana nav devusi daudz rezultātu. Attiecībā uz augsta līmeņa korupciju joprojām ir ļoti maz apsūdzību un notiesāšanu saistībā ar augstākā ranga ierēdņiem, un trūkst informācijas par piemēroto sankciju apjomu. Ļoti nedaudzas izmeklēšanas saistībā ar tiesnešu varbūtēju neētisku rīcību ir noslēgušās ar kriminālvajāšanu un notiesāšanu. Kopumā kopš maija ziņojuma ir panākts zināms progress. Tomēr, kā norādīts iepriekš, joprojām nav atrisināti vairāki svarīgi jautājumi. 1.2. Acquis kritēriji Cīņa pret organizēto noziedzību, krāpšanu un korupciju Bulgārija ir guvusi panākumus policijas sadarbības un organizētās noziedzības apkarošanas jomā. Ir ieviests jaunais kriminālprocesa kodekss. Tas ietver izmeklēšanas metodes organizētās noziedzības apkarošanai un tādu policistu darbā pieņemšanu un apmācību, kuriem ir izmeklēšanas pilnvaras. Tagad Organizētās noziedzības apkarošanas ģenerāldirektorātā ( CDCOC ) strādā augsti kvalificēti darbinieki. Īstenojot Padomes lēmumu par rīkojumu izpildi attiecībā uz īpašuma vai pierādījumu iesaldēšanu ES, 2006. gada jūlijā tika pieņemti noteikumi par lēmumu par īpašuma vai pierādījumu iesaldēšanu ieviešanu, pieņemšanu un izpildi. Turpinās sadarbība ar kaimiņvalstīm un ES dalībvalstīm starptautisku noziedzības tīklu likvidēšanā. Cīņai pret organizēto noziedzību tiek pievērsta lielāka politiska uzmanība, un dažas tiesībaizsardzības aģentūras ir aktīvāk darbojušās šajā jomā. Ir reģistrēti sekmīgi pasākumi, dažos gadījumos sadarbībā ar ES dalībvalstīm, kas veikti pret noziedzības tīkliem, kuri nodarbojas ar cilvēku tirdzniecību, narkotiku kontrabandu un ārvalstu valūtu viltošanu. Ir veikti vairāki pasākumi, lai atklātu saites starp tiesībaizsardzības struktūrām un organizētās noziedzības grupējumiem. Daļēji darbojas liecinieku aizsardzības shēmas. Nolīgumi par sadarbību liecinieku aizsardzības jomā ir noslēgti ar Bijušās Dienvidslāvijas Maķedonijas Republiku un Amerikas Savienotajām Valstīm. Tomēr zināmas bažas vēl pastāv. Kā norādīts iedaļā par tiesu sistēmas reformu, jaunajā kriminālprocesa kodeksā ir trūkumi. Turklāt ir jāpalielina to specializēto darbinieku skaits, kuri veic policijas izmeklēšanas, un policijas izmeklētājiem ir vajadzīga plašāka apmācība. Datu aizsardzība un konfidenciālas informācijas apstrāde ne vienmēr ir atbilstoša, un tas traucē starptautisku sadarbību. Ir jāizveido moderna un saskaņota noziegumu statistikas sistēma, kas ļautu Bulgārijai ciešāk uzraudzīt un analizēt pašreizējo situāciju un tendences. Pasūtījuma slepkavībām reti seko sekmīga izmeklēšana un kriminālvajāšana. Šaujamieroču nelikumīga glabāšana joprojām ir problēma. Vēl arvien ir neliels to lietu skaits, kurās sekmīgi noritējusi kriminālvajāšana saistībā ar cilvēku tirdzniecību, narkotiku kontrabandu, naudas atmazgāšanu, preču, valūtas un dokumentu viltošanu. Organizētā noziedzība joprojām ir problēma . Jāpastiprina sadarbība starp CDCOC un finanšu iestādēm, Eiropolu un attiecīgajiem dienestiem ārvalstīs. Bulgārijas tiesību aktos ir paredzēti juridiski instrumenti organizētās noziedzības izmeklēšanai un kriminālvajāšanai. Tomēr tie vēl nav devuši ievērojamus rezultātus. Kopumā ir izveidoti daži mehānismi, kuriem vajadzētu atvieglot cīņu pret organizēto noziedzību. Tomēr organizētās noziedzības lietu izmeklēšanā un kriminālvajāšanā gūtie taustāmie rezultāti ir nepietiekami. Nelikumīgi iegūtu līdzekļu legalizēšana Bulgārija ir guvusi zināmus panākumus cīņā pret nelikumīgi iegūtu līdzekļu legalizēšanu. Bulgārijas tiesību akti nelikumīgi iegūtu līdzekļu legalizēšanas jomā kopumā atbilst acquis . Noteikumos par pasākumiem pret nelikumīgi iegūtu līdzekļu legalizēšanu 2006. gada jūnijā tika izdarīti grozījumi, lai pilnībā atspoguļotu ES otrās Naudas atmazgāšanas apkarošanas direktīvas prasības. Tika ņemti vērā arī pārskatītie ieteikumi, ko sniedza Finanšu darbības darba grupa nelikumīgi iegūtu līdzekļu legalizēšanas un teroristu finansēšanas novēršanas jautājumos. Turklāt ir uzsāktas dažādas iniciatīvas ar mērķi uzlabot tiesībaizsardzību un sadarbību starp tiesībaizsardzības iestādēm – izmeklētāju un prokuratūras darbinieku apmācība, jaunas organizatoriskās struktūras policijā un prokuratūrā un savstarpējas koordinācijas uzlabošana starp tiesībaizsardzības iestādēm. Par pozitīvām pārmaiņām var ziņot arī saistībā ar reaģēšanu uz starptautiskiem sadarbības pieprasījumiem un operācijām pret nelikumīgi iegūtu līdzekļu legalizēšanu, ko veic ārvalstnieki. Finanšu informācijas aģentūra turpina darbu kā atbilstoša administratīva struktūra, kas analizē ziņojumus par aizdomīgiem darījumiem. Tomēr zināmas bažas vēl pastāv. Tiesību aktu efektīva īstenošana joprojām norit diezgan ierobežoti, un nav taustāmu rezultātu tiesībaizsardzības un kriminālvajāšanas jomā. Ir jāveic izglītošanas kampaņas visās organizācijās, kas pakļautas nelikumīgi iegūtu līdzekļu legalizēšanas riskam, un jāpalielina to (uzraudzības) spējas. Efektīvu cīņu pret nelikumīgi iegūtu līdzekļu legalizēšanu joprojām traucē korupcija un organizētā noziedzība. Kopumā šajā jomā Bulgārija ir guvusi zināmus panākumus. Bulgārijai vēl ir jāapliecina sava spēja sniegt taustāmus rezultātus tiesībaizsardzībā un kriminālvajāšanā nelikumīgi iegūtu līdzekļu legalizēšanas lietās. Integrēta administrācijas un kontroles sistēma (IAKS) Pēdējā laikā labi panākumi ir gūti Integrētas administrēšanas un kontroles sistēmas (IAKS) izveidošanā. Ir izstrādāta IAKS IT programmatūras sistēma, kuru pašlaik testē, un ir uzstādīta IT aparatūra. Ir sagatavots sīks plāns izlases pārbaudēm, ir pieņemti un apmācīti darbinieki, iegādātas iekārtas un izstrādātas procedūru rokasgrāmatas. Ir nodrošināti ievērojami papildu resursi to darbu veikšanai, kas saistīti ar Zemes gabalu identifikācijas sistēmas/Ģeogrāfiskās informācijas sistēmas (ZGIS/ĢIS) izveidošanu, ievērojami paātrinot šo darbu. Tomēr zināmas bažas vēl pastāv. Sakarā ar Zemes gabalu identifikācijas sistēmas/Ģeogrāfiskās informācijas sistēmas (ZGIS/ĢIS) izveidošanas saspringto grafiku pastāv risks, ka veicamais darbs netiks izpildīts vajadzīgajā kvalitātē. Turklāt kavējas saiknes izveide starp lauksaimnieku reģistru un ZGIS/ĢIS. Kopumā joprojām pastāv risks, ka līdz pievienošanās brīdim atbilstoši nedarbosies IAKS. Ilgstošas un dažās jomās arī pastiprinātas pūles būs nepieciešamas, lai nodrošinātu IAKS darbību. TSE un dzīvnieku izcelsmes blakusprodukti Ir gūti ievērojami panākumi mirušu dzīvnieku un dzīvnieku izcelsmes blakusproduktu savākšanā un pārstrādē (1., 2. un 3. riska kategorija). Bulgārija ir izveidojusi ES prasībām atbilstošas pārstrādes tehniskās jaudas. Tā ir arī paredzējusi vajadzīgo sistēmu šo materiālu savākšanai no fermām vai uzņēmumiem un līdzekļus likvidācijas procesa efektīvai uzraudzībai. Plānots, ka pārstrādājamos gaļas produktus un kaulu miltus iznīcinās līdzsadedzināšanas procesā. Otru pārstrādes produktu – taukus – izmanto pārstrādes uzņēmumos kā kurināmā aizvietotājus. Divi pašreizējie pārstrādes uzņēmumi atrodas ļoti tuvu viens otram Bulgārijas ziemeļaustrumos. Lai gan pašlaik pieejamās pārstrādes jaudas ir pietiekamas, Bulgārija tomēr plāno uzbūvēt trešo uzņēmumu, lai nodrošinātu pārstrādes jaudu vienmērīgāku sadalījumu valstī un izmantotu modernas iekārtas. Attiecībā uz zema riska materiāliem (3. kategorija) to uzņēmumiem ir iespēja izvēlēties – sūtīt šos produktus pārstrādes uzņēmumiem vai arī uzņēmumiem, kas ir reģistrēti vai apstiprināti veikt minēto materiālu apstrādi atbilstoši ES prasībām un procedūrām. Bulgārija ir sagatavojusi uzskaiti par visiem uzņēmumiem, kuri iesaistīti 3. kategorijas materiālu tirdzniecībā un turpmākā apstrādē. Visi šie esošie uzņēmumi tika pārbaudīti un attiecīgi apstiprināti. Tomēr zināmas bažas vēl pastāv. Bulgārijai joprojām ir jāpilnveido visi izpildes aspekti un jāturpina sistemātiskas pārbaudes (kontrolpārbaudes ) visos līmeņos, tostarp jāizveido Veselības apdraudējuma kritisko kontrolpunktu (VAKK) sistēma. Kopumā pastāv risks, ka pievienošanās brīdī pārstrādes sistēma vēl nebūs spējīga darboties pilnībā. Finanšu kontrole pār strukturālo darbību izdevumiem Labi panākumi ir gūti paplašinātās decentralizētās īstenošanas sistēmas ( EDIS ) akreditācijas procesā attiecībā uz pirmspievienošanās finanšu instrumentiem Phare un ISPA . Bulgārija ir veikusi īpašus pasākumus, piemēram, pieņēmusi valdības lēmumu par papildu uzraudzītāju norīkošanu attiecīgajās iestādēs; tā turpināja darbā pieņemšanas procesu un organizēja intensīvas apmācības programmas darbiniekiem galvenajās attiecīgajās jomās. Tika parakstīts Saprašanās memorands starp Finanšu ministriju un attiecīgajām ministrijām, un tam būtu jāuzlabo sadarbība un jānodrošina paātrināta Phare un ISPA EDIS akreditācija. Bulgārijai tagad intensīvi jāturpina savi centieni, pabeidzot pašreizējo darbā pieņemšanas un apmācības procesu un īstenojot īstenošanas aģentūru ekspertiem visaptverošu papildu apmācības programmu par tiesību aktiem un procedūrām valsts iepirkuma jomā, un izstrādājot attiecīgas papildu rokasgrāmatas. Pašreizējai sagatavošanas darbu gaitai vajadzētu nodrošināt, ka līdz gada beigām tiek pabeigta ISPA EDIS akreditācija attiecībā uz dažām attiecīgajām īstenošanas struktūrām, bet vismaz vienā gadījumā akreditācija nav ieteicama. Attiecībā uz Phare EDIS akreditāciju ir vajadzīgas papildu pūles, lai sasniegtu šo mērķi. 2. Citi jautājumi, saistībā ar kuriem 2006. maijā bija nepieciešams turpmāks progress 2.1. Politiskie kritēriji Cilvēku tirdzniecība Šajā jomā ir gūti panākumi. Pateicoties pastāvīgai sadarbībai ar dalībvalstīm cilvēku tirdzniecības apkarošanā, tika likvidēts viens tīkls. Grozījumi kriminālkodeksā tika izdarīti 2006. gada augustā, un tagad tajā kā īpašs noziegums ir minēta grūtnieču tirdzniecība ar mērķi tirgot jaundzimušos. Tomēr zināmas bažas vēl pastāv. Cilvēku tirdzniecības apkarošanas valsts komisijai nav neviena darboties spējīga biroja. Tās sekretārs atkāpās no amata 2006. gada jūlijā. Bulgārija joprojām ir cilvēku tirdzniecības tranzīta un izcelsmes valsts. Nav apturēta jaundzimušo tirdzniecība, kurā iesaistītas grūtnieces, kas dzemdē ārzemēs. Tā kā nav ticamu reģistrācijas mehānismu, trūkst skaidras informācijas par pārdotajām personām un pazudušo personu skaitu. Joprojām nav pilnībā īstenots tiesību akts par Bulgārijas identifikācijas dokumentiem. Liecinieku aizsardzības programmas īstenošana ir veikta ierobežotā apmērā. Bulgārija pagaidām vēl nav parakstījusi Eiropas Padomes konvenciju cīņai pret cilvēku tirdzniecību. Kopumā cīņā pret cilvēku tirdzniecību ir gūti nelieli panākumi. Slikta izturēšanās apcietinājumā un ieslodzījuma apstākļi Joprojām ir jārisina jautājumi, kas minēti maija ziņojumā tādās jomās kā ieslodzījuma apstākļi, attieksme ieslodzījuma vietās un cietumos un to saistību ievērošana, ko uzliek starptautiskas konvencijas. Bērnu aizsardzība Ir gūti panākumi bērnu aizsardzības jomā. Sociālās palīdzības aģentūras inspekcijā 2006. gada maijā tika izveidota īpaša vienība, kuras uzdevums ir uzraudzīt un kontrolēt veco ļaužu pansionātus un bērnu iestādes. Programmas „Palīgi cilvēkiem ar īpašām vajadzībām” uzraudzība tika uzsākta 2006. gada jūnijā. Tās ietvaros notiek arī to vecāku apmācība, kuriem ir bērni ar kustību traucējumiem. Lai veicinātu alternatīvu pakalpojumu attīstību bērniem, tika izdarīti grozījumi noteikumos par sociālo palīdzību. Turpinās bērnu - invalīdu pansionātu uzraudzība. Tomēr zināmas bažas vēl pastāv. Daudzās iestādēs dzīves un sanitārie apstākļi joprojām ir ļoti zemā līmenī. Lai uzraudzību veiktu apmierinošā līmenī, ir turpmāk jāattīsta Sociālās palīdzības aģentūras inspekcijā izveidotā īpašā nodaļa. Ir jāparedz noteikumi, lai varētu pienācīgi apstrādāt minētās uzraudzības rezultātus. Invaliditāte un garīgās veselības aprūpe Ir gūti nelieli panākumi. Ir veikti daži pasākumi, īpaši, lai uzlabotu pienākumu sadalījuma pārredzamību starp Veselības aizsardzības un Darba un sociālo lietu ministrijām. Tomēr zināmas bažas vēl pastāv. Ir jānostiprina Invalīdu aģentūra kā iestāde, kas ir atbildīga par invaliditātes valsts politikas plānošanu un īstenošanu. Joprojām ir nepieciešamas ievērojamas pūles, lai panāktu dzīves apstākļu uzlabošanos iestādēs. Turklāt ir nepieciešamas pūles, lai nodrošinātu, ka tiek novērsta turpmāka institucionalizācija un tiek veiktas darbības, kas paredzētas Valsts rīcības plānā garīgās veselības politikas īstenošanai Bulgārijā laikposmā no 2004. līdz 2012. gadam. Pašreizējie projekti un prioritātes pietiekami neapmierina to cilvēku vajadzības, kuri atrodas šajās iestādēs. Minoritāšu aizsardzība un integrācija Ir gūti zināmi panākumi čigānu integrācijā. Čigānu rakstītpratības un arodapmācības programma „No sociālās palīdzības līdz nodarbinātībai” tika uzsākta 2006. gada maijā. Tās mērķis ir sniegt pamata arodapmācību čigāniem bezdarbniekiem. Turklāt programmas ietvaros tika nodarbināti čigānu kopienas locekļi, galvenokārt infrastruktūras modernizēšanā. Dekādes čigānu iekļaušanai no 2005. līdz 2015. gadam koordinatoru iecēla 2006. gada maijā. Bulgārija uz vienu gadu pārņēma Dekādes čigānu iekļaušanai vadību. Lai pārbaudītu šīs programmas īstenošanu, tiek organizētas regulāras uzraudzības sanāksmes. Pieņemot darbā papildu darbiniekus, ir pastiprinātas Komisijas aizsardzībai pret diskrimināciju administratīvās spējas. Turpinājās arodapmācības un citu pasākumu īstenošana visneaizsargātākajām iedzīvotāju grupām. Etnisko un demogrāfisko jautājumu direkcijas ierēdņiem tika nodrošināta turpmāka apmācība. Tomēr zināmas bažas vēl pastāv. Līdz galam nav definēti skolotāju palīgu darba apraksti un budžets. Ir turpmāk jānostiprina pasākumi čigānu bērnu integrācijai skolās, lai tie attiektos uz augstāko izglītību. Čigānu iedzīvotāju veselības stāvoklis ir slikts, un bieži notiek tādu slimību uzliesmojumi, kuras izraisa nabadzība un higiēnas trūkums. Daudziem čigāniem joprojām ir ierobežota piekļuve veselības aprūpes pakalpojumiem. Turpmāk jāpastiprina centieni iesaistīt darba tirgū neaizsargātās iedzīvotāju grupas, īpaši čigāni. Valsts padomes sadarbībai etniskos un demogrāfijas jautājumos administratīvās spējas joprojām ir vājas, īpaši reģionu līmenī. Spriedzi izraisījusi valdības attieksme pret galvenokārt čigānu kopienas nereģistrētām apmetnēm. Šo spriedzi vēl vairāk pastiprināja piespiedu izraidīšanas. Jāturpina centieni izskaust visas neiecietības formas, jo īpaši pilnībā piemērojot spēkā esošos tiesību aktus, kas attiecas uz apraidi un citām darbībām, kuru mērķis ir apkarot jebkādas rasisma, diskriminācijas vai ksenofobijas formas. 2.2. Ekonomiskie kritēriji Makroekonomikas stabilitāte un norēķinu konta deficīts Ziņojumā, ko sniedza 2006. gada maijā, no jauna tika apstiprināts, ka piesardzīgas fiskālās un algu politikas turpināšana ir pamatota, ņemot vērā norēķinu konta deficīta palielināšanos. Panākumi ir gūti šādās jomās. Tika saglabāta stingra fiskālā politika, un vispārējais valsts budžeta pārpalikums 2006. gada pirmajos septiņos mēnešos sasniedza 3,6% no prognozētā IKP. Reālās algas 2006. gada pirmajā pusgadā salīdzinājumā ar iepriekšējā gada atbilstošo periodu palielinājās par 1,5%, līdz ar to nesasniedzot produktivitātes pieauguma līmeni. Preču eksporta pieaugums 2006. gada pirmajā pusgadā palielinājās par aptuveni 30% un bija augstāks par importa pieaugumu. Tā rezultātā maijā sāka nedaudz samazināties tirdzniecības deficīts, kas līdz jūnija beigām sasniedza 21,0% no IKP. Atbilstoši tirdzniecības deficīta samazinājumam jūnijā pirmo reizi vairāk nekā gada laikā samazinājās arī norēķinu konta deficīts. Neto ārvalstu tiešie ieguldījumi joprojām sedz aptuveni 75% no norēķinu konta deficīta. Tomēr joprojām ir vairāki neatrisināti jautājumi. Norēķinu konta deficīts joprojām ir augsts, un laika posmā no 2005. gada beigām līdz 2006. gada jūnijam tas palielinājās no 11,8% gadā līdz 14,3% gadā. Tas lielā mērā ir saistīts ar zemākiem ienākumiem no tūrisma, ievērojami mazākiem kārtējiem pārskaitījumiem un pārpalikuma samazinājumu ienākumu bilancē. Tāpēc ir jāturpina stingra makroekonomiskā politika, lai apturētu augsto ārējo deficītu. Privatizācija un rūpniecības pārstrukturēšana Ziņojumā, ko sniedza 2006. gada maijā, secināts, ka ievērojami ir pavirzījies uz priekšu privatizācijas process un sabiedrisko pakalpojumu liberalizācija un pārstrukturēšana. Turpmāki panākumi ir gūti šādās jomās. Privatizācijas process ir atguvis tempu. Tika pabeigta upju kuģniecības sabiedrības un termoelektrostacijas Varnā pārdošana. Tika uzsāktas dažu centralizētās apkures uzņēmumu pārdošanas procedūras. Jūnijā tika uzsākta konkursa procedūra Bulgaria Air pārdošanai. Turpinājās enerģētikas tirgus liberalizācijas process, pazeminot slieksni tiešajiem nolīgumiem starp lielajiem klientiem un piegādātājiem. Tomēr joprojām ir vairāki neatrisināti jautājumi. Ir jāpabeidz valdības iecerētais privatizācijas process. Ministru padome vēl pārskata jūras kuģniecības sabiedrības privatizācijas stratēģiju. Līdz pievienošanās datumam vēl ir jānodala Valsts elektrības uzņēmums no Bulgargas un jāpabeidz gāzes un elektrības tirgus liberalizācija. Jāturpina centieni uzlabot dzelzceļa uzņēmumu finansiālo stāvokli. Uzņēmējdarbības vide Ziņojumā, ko sniedza 2006. gada maijā, secināts, ka nepieciešami turpmāki uzlabojumi tiesu sistēmas darbībā un turpmāka reglamentējošā sloga samazināšana uzņēmējdarbībai. Nelieli panākumi ir gūti šādās jomās. Maijā parlamentam tika iesniegts civilprocesa kodeksa projekts. Maijā tika pieņemti grozījumi tiesību aktos par maksātnespēju. Jūnijā Ekonomiskās izaugsmes padome pieņēma rīcības plānu par labāku regulējumu, tostarp apsekojumu par tiem noteikumiem, kuri pašlaik ir spēkā un rada vislielākās problēmas. Tomēr joprojām ir vairāki neatrisināti jautājumi. Pilnībā jāievieš Likums par komercreģistru, un pilnībā jāsāk darboties elektroniskam komercreģistram. Jāturpina centieni samazināt reglamentējošo slogu, un īpaši jāpievērš uzmanība tiem noteikumiem, kas rada vislielākos šķēršļus uzņēmējdarbībai. Sistemātiskāk jāīsteno reglamentējošās ietekmes novērtējums. Turpmāki uzlabojami nepieciešami administratīvās un tiesu sistēmas darbībā. Darba tirgus elastīgums Ziņojumā, ko sniedza 2006. maijā, secināts, ka jāpadara elastīgāks darba tirgus regulējums. Zināmi panākumi ir gūti šādās jomās: maijā izdarītie grozījumi Darba kodeksā ir padarījuši elastīgāku darba laika režīmu. Darbiniekiem, kuri strādā saskaņā ar īpašu nolīgumu par papilddarbu veikšanu, maksimālais darba laiks nedēļā pagarināts līdz 48 stundām. Ar šo darbinieku rakstisku piekrišanu tiem ir atļauts strādāt ilgāku darba laiku. Turklāt maksimālais atsauces periods vidējā darba laika aprēķināšanai nedēļā dažos gadījumos ir pagarināts līdz sešiem mēnešiem. Tomēr joprojām ir vairāki neatrisināti jautājumi. Darba kodeksa nosacījumi attiecībā uz darba laiku un darbu uz noteiktu laiku joprojām ir samērā ierobežojoši. Izņemot atsevišķus īpašus gadījumus, principā joprojām ir aizliegts parasts virsstundu darbs. Parastajā darba apmaksas skalā vēl nav ieviestas piemaksas par stāžu. Lai novērstu trūkumus darba tirgū, ir ārkārtīgi svarīgi veikt izglītības sistēmas visaptverošu reformu. 2.3. Acquis kritēriji Šajā iedaļā atbilstoši divām kategorijām novērtēti notikumi tajās acquis jomās, kurās 2006. gada maijā bija nepieciešamas pastiprinātas pūles. - Pirmkārt, tās ir jomas, kurās gūti ievērojami panākumi un kurās, saglabājot pašreizējos tempus, Bulgārijas sagatavošanās norit, kā plānots. - Otrkārt, tās ir jomas, kurās joprojām nepieciešami turpmāki panākumi un kurās jāturpina Bulgārijas sagatavošanās darbi. 2.3.1. Jomas, kurās sagatavošanās norit, kā plānots 2. nodaļa . Personu brīva pārvietošanās Profesionālās kvalifikācijas savstarpējas atzīšanas jomā 2006. gada jūlijā tika izdarīti grozījumi likumā par veselības aizsardzību, un turpinās administratīvo spēju nostiprināšana gan apmācības, gan atbilstošu pārvaldes struktūru turpmākas attīstības ziņā. Progress vērojams arī ar veselības aizsardzību saistītās profesijās (ārsti, vispārējās aprūpes medmāsas, zobārsti, farmakologi un vecmātes), mācību koordinācijā un kvalifikācijas automātiskā savstarpējā atzīšanā – jomās, attiecībā uz kurām rīkojumus pieņēma 2006. gada augustā. Bulgārijai ir jānodrošina, lai tiktu pareizi īstenoti iepriekš minētie tiesību akti. 3. nodaļa . Pakalpojumu sniegšanas brīvība Banku pakalpojumu jomā 2006. gada jūlijā tika pieņemts likums par finanšu konglomerātu papildu uzraudzību un likums par kredītiestādēm. Arī likumu par banku depozītu garantijām grozīja 2006. gada jūlijā. Bulgārijai vēl joprojām ir jātransponē jaunie ES kapitāla pietiekamības noteikumi kredītiestādēm un ieguldījumu sabiedrībām. Ieguldījumu pakalpojumu un vērtspapīru tirgu jomā Padome 2006. gada jūlijā apstiprināja un iesniedza pieņemšanai Parlamentam grozījumus likumā par vērtspapīru publisku piedāvājumu un tiesību aktā par iekšējas informācijas ļaunprātīgu izmantošanu un manipulācijām vērtspapīru tirgū. Informācijas sabiedrības jomā tika pieņemts likums par elektronisko komerciju. Bulgārija ir guvusi labus panākumus banku pakalpojumu, ieguldījumu pakalpojumu un vērtspapīru tirgus, kā arī informācijas sabiedrības jomā. 7. nodaļa . Lauksaimniecība Bulgārija ir guvusi panākumus dažās lauksaimniecības jomās. Turpinājās maksājumu aģentūras izveide, informētības un pieredzes veidošana par tirgus mehānismiem un kopējā tirgus organizāciju izveide vīna un alkohola, liellopu gaļas un piena jomā . Tāpat arī vērojami labi panākumi veterinārijas nozarē, īpaši jautājumos, kas saistīti ar dzīvu dzīvnieku un dzīvnieku izcelsmes produktu tirdzniecību , kopējiem pasākumiem , tostarp zoonozēm un dzīvnieku labturību . Attiecībā uz pēdējo aspektu ir veikta sīka analīze par ES standartu īstenošanu. Ir izstrādāti atbilstoši projekti Kopienas atbalsta saņemšanai. Bulgārija ir guvusi labus panākumus iepriekš minētajās jomās. 8. nodaļa . Zivsaimniecība Attiecībā uz inspekciju un kontroli ir transponētas un tiek īstenotas lomu reģistrācijas un reģistrācijas žurnālu uzturēšanas un ES tiesiskās prasības. Resursu un flotes pārvaldības kontekstā ievērojami panākumi ir gūti zvejas kuģu satelītnovērošanas kontroles sistēmas izveidošanā, un paredzams, ka līdz pievienošanās datumam tā darbosies attiecībā uz visiem kuģiem. Attiecībā uz Bulgārijas gatavošanos dalībai ES strukturālo darbību zivsaimniecības fondā un uz tirgus politiku Bulgārija ir veikusi ievērojamus pasākumus, lai uzlabotu administratīvās spējas un attiecības ar zivsaimniecības nozari. Turklāt Komisijai ir iesniegts valsts stratēģiskā plāna projekts. 9. nodaļa . Transports Neliels progress vērojams jūras transporta jomā. Augustā Parlamentam tika iesniegta Navybulgar privatizācijas papildinātā stratēģija. Kamēr līdz privatizācijas procesa pabeigšanai netiks garantēta inspekciju neatkarība, visas inspekcijas, izņemot inspekcijas, ko veic saskaņā ar Starptautisko kuģu un ostas iekārtu aizsardzības kodeksu un Starptautisko drošas vadības kodeksu, kā arī dokumentu izsniegšanu par kuģu komandas drošu komplektēšanu, veiks klasificēšanas sabiedrības. Līdz pievienošanās datumam šīs inspekcijas var veikt vienīgi klasificēšanas sabiedrības, kuras ir atzinusi ES. 10. nodaļa . Nodokļi Bulgārija ir guvusi ievērojamus panākumus pievienotās vērtības nodokļa (PVN) jomās. PVN jomā 2006. gada jūlijā tika pieņemts jaunais likums par PVN. Tajā īpaši ir ietverti noteikumi par Kopienas iekšējā režīma transponēšanu. IT savienojamības jomā Bulgārija veiksmīgi pilda savus uzdevumus, un ir jāpieliek lielākas pūles, lai savlaicīgi pabeigtu PVN e-pakalpojumu sistēmu. 13. nodaļa . Nodarbinātība un sociālā politika Bulgārija ir guvusi labus panākumus darba tiesību jomā. Darba kodeksā 2006. gada maijā tika izdarīti grozījumi, ņemot vērā acquis , īpaši direktīvas par kolektīvajām atlaišanām, uzņēmumu īpašnieku maiņu, nepilnas slodzes darbu, darbu uz noteiktu laiku, darba devēja maksātnespēju, darba laiku, rakstisku informāciju par individuālajiem darba nosacījumiem un jauniešu aizsardzību darbā. Tika pieņemti turpmāki tiesību akti, lai transponētu direktīvu par darba ņēmēju nosūtīšanu un direktīvas, kuras papildina Eiropas Uzņēmējsabiedrības un Eiropas Kooperatīvās sabiedrības statūtus, Informēšanas un konsultēšanās direktīvu un Eiropas Uzņēmumu padomes direktīvu. Tādējādi lielākā daļa trūkumu ir novērsti. Tomēr ir turpmāk jānostiprina Darba inspekcijas administratīvās spējas un iekšējās kontroles mehānismi, lai nodrošinātu efektīvu un objektīvu acquis piemērošanu šajā jomā. Ievērojami panākumi ir gūti, gatavojoties Eiropas Sociālā fonda (ESF) pārvaldīšanai, īpaši saistība ar ierēdņu apmācību un darbinieku turpmāku pieņemšanu. 21. nodaļa . Reģionālā politika Attiecībā uz institucionālajām struktūrām (administratīvie resursi) Bulgārija ir guvusi labus panākumus, turpinot īstenot darbā pieņemšanas plānus dažādajās attiecīgajās struktūrās. Algu paaugstināšana ierēdņiem, kas iesaistīti ES fondu pārvaldīšanā, atviegloja kvalificētu darbinieku pieņemšanu. Tika nodrošināta plaša apmācība, lai nodrošinātu struktūrfondu efektīvu īstenošanu. Uzraudzības un novērtēšanas jomā labi panākumi tika gūti vadības un informācijas sistēmas pamata eksperimentālās sistēmas izveidē. Ir uzsākta sākotnējā apmācība, un ir izstrādāta visaptveroša mācību programma visiem tiešajiem lietotājiem. Vairākās pārvaldes iestādēs ir izveidotas vērtēšanas nodaļas. Tomēr būs jāpastiprina resursu veidošana visos līmeņos, lai nodrošinātu ES fondu pilnīgu izmantošanu, tajā pašā laikā ievērojot acquis . Turklāt īpaša uzmanība būs jāvelta projektu izraudzīšanas procedūrām un projektu īstenošanai. 22. nodaļa . Vide Bulgārija ir guvusi labus panākumus kodoldrošības jomā un aizsardzībā pret radiāciju . Ir palielinājies darbinieku skaits Kodolenerģijas regulēšanas aģentūrā, kurā tagad strādā eksperti, kas ir atbildīgi par ārstnieciski diagnostiskās apstarošanas aspektiem. 23. nodaļa . Patērētāju un veselības aizsardzība Šajā jomā ir gūti ievērojami panākumi. Pieņemot likumu par patēriņa kredītiem un izdarot grozījumus likumā par patērētāju aizsardzību, ievērojami panākumi ir gūti Bulgārijas tiesību aktu saskaņošanā ar acquis gan jomās, kas saistītas ar drošību , gan arī ar drošību nesaistītās jomās . Tagad sekundārajos tiesību aktos ir ietverti mehānismi, kas paredzēti patērētāju organizācijām, un Patērētāju aizsardzības komisijas tiesību aktu noteikumi. Ir izstrādāts projekts likumam par patēriņa finanšu pakalpojumu tālpārdošanu, kas vēl ir jāapstiprina Bulgārijas valdībai un jāpieņem parlamentam. Ir notikusi papildu personāla pieņemšana un apmācība gan politikas veidošanas institūcijā, gan izpildinstitūcijās. Izveidojot Patērētāju aizsardzības komisiju (PAK) un Informācijas apmaiņas koordinēšanas padomi, ir uzlabojusies tirgus uzraudzība . Padome ir atbildīga par PAK sadarbību ar parējām trim lielākajām tirgus uzraudzības iestādēm. Aktīvā dalība ES ātrās reaģēšanas sistēmā attiecībā uz nepārtikas precēm un pastiprinātās pārbaudes ar turpmākiem administratīviem pasākumiem norāda uz tirgus atbilstošu uzraudzību. Pēc veiktajām pārbaudēm 12% gadījumu ir sastādīti administratīvi akti, astoņos gadījumos preces izņemtas no tirgus. Piešķirot finanšu līdzekļus vienpadsmit Bulgārijas patērētāju organizācijām un nodrošinot padziļinātu apmācību to darbiniekiem, turpinājās efektīvas patērētāju kustības veidošana. Šīs nevalstiskās organizācijas tika formāli iesaistītas tirgus uzraudzībā kopš kopējas rīcības memoranda parakstīšanas ar PAK. Tika uzsākta kampaņa sabiedrības informēšanai par patērētāju aizsardzības mērķiem un mehānismiem. 24. nodaļa . Sadarbība tieslietu un iekšlietu jomā Patvēruma jomā ir atbilstoši nostiprināti bēgļu aģentūras administratīvie resursi. Tiesu iestāžu sadarbības civillietās un krimināllietās jomā ir ratificēts Nolīgums par tiesas privilēģijām un neaizskaramību un Eiropas Padomes Konvencija terorisma novēršanai. Attiecībā uz starptautiskās tiesiskās sadarbības kvalitāti krimināllietās 2006. gada jūlijā tika pieņemts likums par lēmumu īpašuma vai pierādījumu nodrošināšanai izdošanu, pieņemšanu un izpildi, ja tos pieņēmušas ES dalībvalstis. Bulgārija ir guvusi labus panākumus šajās jomās. 2.3.2. Jomas, kurās ir nepieciešams turpmāks progress 3. nodaļa . Pakalpojumu sniegšanas brīvība Apdrošināšanas jomā 2006. gada jūnijā Apdrošināšanas kodeksā tika pieņemti grozījumi, kuri paredz obligātu pārapdrošināšanas segumu, kas ir jāparaksta Garantiju fondam. Tomēr Bulgārijā vēl joprojām ir daudz transporta līdzekļu ar nederīgām numura zīmēm. Garantijas fonda pārapdrošināšanas programma vēl nav īstenota. Galvenais uzdevums vēl joprojām ir daudzpusējas vienošanās parakstīšana Biroju padomēs , kā arī vienošanās parakstīšana starp kompensācijas iestādēm un garantiju fondiem, lai Bulgārijas transporta līdzekļi varētu pārvietoties visā ES bez transportlīdzekļu civiltiesiskās apdrošināšanas (TLCA) polišu pārbaudēm pie robežām un lai nodrošinātu Ceturtās transportlīdzekļu apdrošināšanas direktīvas pilnīgu piemērojamību. Līdz ar to pastāv risks, ka pēc pievienošanās joprojām būs vajadzīgas Bulgārijas transportlīdzekļu TLCA polišu pārbaudes pie robežām un ka kompensācijas iestādes nenodrošinās vai tikai daļēji nodrošinās kompensācijas ceļu satiksmes negadījumu upuriem, kā paredzēts minētās direktīvas 6. pantā. Pamatojoties uz panākumiem, kas gūti kopš 2006. gada maija, atlikušajos mēnešos Bulgārijai ir jāturpina sagatavošanās darbi apdrošināšanas jomā. Attiecībā uz personas datu aizsardzību Bulgārijas tiesību akti vēl nav saskaņoti ar acquis . Vēl arvien tiek gatavoti likuma par personas datu aizsardzību grozījumi, un vēl nav pabeigta papildu darbinieku pieņemšana Datu aizsardzības komisijā. Ir jārisina tādi jautājumi kā budžeta neatkarība un reģistrācijas un paziņošanas shēmu darbība. Ir jāpastiprina darbības, kas saistītas ar sūdzību pieņemšanu un apstrādi, un uzraudzības iestādei ir efektīvi jārīkojas, nosakot resursu izlietojumu un izmantojot tās rīcībā esošās pilnvaras. 4. nodaļa . Kapitāla brīva aprite Nelikumīgi iegūtu līdzekļu legalizācijas jomā tika gūti panākumi, izdarot grozījumus likumā par pasākumiem nelikumīgi iegūtu līdzekļu legalizācijas novēršanai, kas lielā mērā atspoguļo ES Naudas atmazgāšanas apkarošanas direktīvas prasības, un saskaņojot Bulgārijas tiesību aktu ar pārskatītajiem ieteikumiem, ko sniedza Finanšu darbības darba grupa nelikumīgi iegūtu līdzekļu legalizēšanas un teroristu finansēšanas novēršanas jautājumos. Bulgārijai vēl ir jāapliecina, ka tā spēj sasniegt taustāmus rezultātus tiesībaizsardzībā un kriminālvajāšanā nelikumīgi iegūtu līdzekļu legalizēšanas lietās. (Skatīt arī 1.2. nodaļu) 5. nodaļa . Uzņēmējdarbības tiesības Bulgārija ir guvusi panākumus intelektuālā un rūpnieciskā īpašuma tiesību ( IPR ) aizsardzības jomā. Grozījumus likumā par patentiem pieņēma 2006. gada jūlijā, bet grozījumus likumā par preču zīmēm un ģeogrāfiskās izcelsmes norādēm un likumā par rūpniecisko dizainu – 2006. gada augustā. Ar Pasaules intelektuālā īpašuma organizācijas un Eiropas Komisijas palīdzību maijā Rusē tika organizēta plaša izpratnes veidošanas konference. valsts mēroga sabiedrības informēšanas kampaņa elektroniskajos medijos sākās 2006. gada augustā. Ir notikušas divas Intelektuālā un rūpnieciskā īpašuma tiesību aizsardzības padomes sēdes. Ir notikušas arī tikšanās ar nozares asociācijām, kuras saistītas ar intelektuālā īpašuma tiesībām. Mācību sesijās piedalījās attiecīgās ministrijas, patentu birojs, prokuratūras darbinieki, kās arī muitnieki. Ar intelektuālā īpašuma tiesībām saistīti noziegumi ir pastāvīgs drauds, kas izvirza Bulgārijai reālus uzdevumus. Valstij ir jānodrošina, lai aizsargātu tiesību objektu lietotāji, piemēram, kabeļu tīklu operatori, pildītu savas saistības maksāt atlīdzību. Attiecībā uz nesen grozīto Bulgārijas likumu par patentiem ir radušās bažas saistībā ar dažiem grozījumiem, kuru rezultātā saīsinās farmaceitisku preparātu aizsardzības pagaidu shēmu termiņi. Dažos gadījumos to dēļ ir samazinājušās iegūtās tiesības. 7. nodaļa . Lauksaimniecība Attiecībā uz veterinārās kontroles sistēmām iekšējā tirgū Bulgārijai vēl ir jāpabeidz infrastruktūras veidošana (robežkontroles posteņi) un procedūras dzīvu dzīvnieku un dzīvnieku izcelsmes produktu, kurus ieved no trešām valstīm, pārbaudēm, jāizveido efektīva kontroles sistēma dalībai iekšējā tirgū un jāparāda, ka daudziem lietotājiem paredzētās attiecīgo dzīvnieku sugu identifikācijas, reģistrācijas un pārvietošanās kontroles (izsekojamības) datubāzes darbojas reāla laika – tiešsaistes režīmā. Ir vajadzīgi dzīvnieku slimību kontroles pasākumi, lai nodrošinātu, ka valstī ir izskausts klasiskais cūku mēris. Visbeidzot, attiecībā uz sabiedrības veselību Bulgārijai vēl ir jāizveido atbilstoša svaigpiena sadalījums starp piena ražošanas uzņēmumiem piensaimniecības nozarē. 9. nodaļa . Transports Gaisa transporta jomā Eiropas Aviācijas drošības aģentūras ( EASA ) un Apvienotās aviācijas iestādes ( JAA ) kopējās pārbaudēs tika atklāti ievērojami un pastāvīgi trūkumi saistībā ar Bulgārijas Civilās aviācijas organizācijas administratīvajām spējām nodrošināt vajadzīgo drošības uzraudzību, īstenot Kopienas prasības attiecībā uz lidmašīnu sertifikāciju, lidojumderīgumu un ekspluatāciju un nodrošināt, lai lielais Neatkarīgo Valstu Savienībā izgatavoto lidmašīnu parks atbilstu šīm prasībām. Lai izpildītu attiecīgo ES aviācijas drošības noteikumu prasības, Bulgārijai ir steidzami jāiesniedz koriģējošu darbību plāns un tas jāīsteno saskaņā ar stingri noteiktu grafiku ciešā sadarbībā ar EASA un tās vadībā, lai novērstu visus trūkumus drošības jomā. EASA pēc tam būs jāpārliecinās par šā plāna īstenošanu, pirms Bulgārijas pievienošanās veicot vēl vienu pārbaudi. 10. nodaļa . Nodokļi Tiešo nodokļu un savstarpējās palīdzības jomā nekādi panākumi nav gūti, jo parlaments vēl nav pieņēmis attiecīgos tiesību aktus. Bulgārijai vēl ir jāatsakās no beznodokļu veikaliem ceļotājiem, kuri ierodas valstī. 13. nodaļa . Sociālā politika un nodarbinātība Attiecībā uz sabiedrības veselību tiek gatavots turpmāks tiesību pielāgojums asiņu un asins produktu, kā arī audu un šūnu jomā, lai pabeigtu acquis pielāgošanu. Ir transponētas ES prasības par nopietnu blakņu un nevēlamu notikumu izsekojamību un ziņošanu par tiem. Nedaudz pastiprināti attiecīgo izpildorganizāciju administratīvie resursi. Regulāri tiek veiktas specializēto iestāžu pašreizējā tīkla pārbaudes, pēc kurām vajadzības gadījumā tiek izdoti administratīvi akti vai piemērotas sankcijas. Attiecībā uz veselības aprūpes pieejamību, bērnu labklājību un vecu ļaužu un invalīdu aprūpi joprojām ir jāpieliek ievērojamas pūles, lai uzlabotu dzīves apstākļus šajās iestādēs, samazinātu ievietojamo personu skaitu un izpildītu darbības, kuras ir paredzētas „Valsts rīcības plānā garīgās veselības politikas īstenošanai Bulgārijā laikposmā no 2004. līdz 2012. gadam”. Neraugoties uz to, ka kopš 2006. gada maija ir gūti zināmi panākumi sociālā dialoga jomā, nav pietiekami nostiprināts divpusējais dialogs un neatrisināts jautājums vēl arvien ir vajadzība pēc papildu resursiem. Pārstāvības kritēriji ir jāpiemēro objektīvi visām sociālo partneru organizācijām. Dalībai trīspusējā dialogā ir jāaprobežojas ar sociālo partneru organizācijām, kuram ir sociālās pilnvaras. Bulgārijai ir jāpaātrina sagatavošanās šajā jomā. Sociālās iekļaušanas jomā vēl ir jāpievēršas vairākiem jautājumiem. Bulgārijai ir jāturpina tās analītiskais darbs un sociālās statistikas izveide par nabadzību un sociālo atstumtību atbilstoši ES rādītajiem par sociālo iekļaušanu. Jāturpina centieni uzlabot mazāk aizsargāto grupu, īpaši čigānu, stāvokli un veicināt pilnīgu to integrāciju sabiedrībā. Bulgārija ir guvusi zināmus panākumus diskriminācijas novēršanas jomā. Tomēr ir jāpastiprina Komisijas aizsardzībai pret diskrimināciju administratīvās spējas. Centieni nodrošināt efektīvu Pamatprogrammas čigānu vienlīdzīgai integrācijai Bulgārijas sabiedrībā īstenošanu ir izrādījušies nepietiekami. 14. nodaļa . Enerģētika Ir gūti nelieli panākumi attiecībā uz konkurenci un enerģijas iekšējo tirgu . Norit elektrības un gāzes tirgus vispārēja atvēršana, tomēr ir jāpieliek pastāvīgas pūles, lai pabeigtu elektrības un gāzes uzņēmumu NEK un Bulgargas pārstrukturēšanu. Tāpat Bulgārijai līdz pievienošanās datumam ir jāatceļ pašreizējie importa/eksporta monopoli, kā paredzēts tās likumā par enerģētiku. Ir gūti nelieli panākumi kodolenerģijas un kodoldrošības jomā. Bulgārijas iestādes ir izstrādājušas dzīvotspējīgu ekspluatācijas pārtraukšanas stratēģiju, lai izpildītu to saistības par Kozloduy kodolspēkstacijas 1.-4. iecirkņa priekšlaicīgu slēgšanu un pēc tam to ekspluatācijas pārtraukšanu. Tomēr ir jāturpina centieni ierosināto darbību īstenošanā. Vēl ir jāpabeidz operatīvās un administratīvās darbības, kas ir vajadzīgas šīs stratēģijas īstenošanai, īpaši jāsaņem kodolenerģijas regulatora apstiprinājums izmaiņām 1. un 2. iecirkņa licencē, kas atļauj veikt sagatavošanas darbus ekspluatācijas pārtraukšanai un demontāžai, kā arī jāsaņem „nulles jaudas” licence 3. un 4. iecirknim. Tās ir nepieciešamas, lai pēc tam īstenotu pārskatīto stratēģiju, kas nodrošina kodolspēkstacijas visu četru iecirkņu neatgriezenisku slēgšanu. 15. nodaļa . Rūpniecības politika Ir gūti panākumi privatizācijas un pārstrukturēšanas jomā. (Skatīt arī nodaļu par ekonomiku.) Tomēr tērauda rūpniecības pārstrukturēšanā panākumi ir nelieli. Bulgārija lūdza pagarināt pārstrukturēšanas periodu līdz 2008. gadam. Tā ir piekritusi līdz 2008. gadam pagarināt termiņu valsts atbalsta atprasīšanai, ja netiktu izpildīti nosacījumi. 19. nodaļa. Elektroniskie sakari un informācijas tehnoloģijas Vēl ir jāatrisina daži svarīgākie jautājumi elektronisko sakaru un informācijas tehnoloģiju jomā. Vēl nav pabeigta jaunā primārā tiesību akta un turpmāko sekundāro tiesību aktu pieņemšana, lai transponētu 2002. gada acquis . Pagaidām vēl nav noteikti atbilstoši reglamentējoši pasākumi mobilo sakaru pakalpojumu vairumtirdzniecībai un efektīvu sistēmu izmaksu uzskaitei piemērošanai. Šie pasākumi nodrošina cenu noteikšanas saistību precizitāti un taisnīgumu attiecībā uz starpsavienojumiem, vietējā tīkla atsaisti, piekļuves un balss mazumtirdzniecības pakalpojumiem. Turklāt ir jānodrošina papildu jaudas valsts regulatoram un pilnīga tā neatkarība reglamentējošās darbības veikšanai. Bulgārijas sagatavošanas darbs nav pietiekams, lai līdz pievienošanās datumam panāktu atbilstību ES tiesiskajam regulējumam. 21. nodaļa . Reģionālā politika un strukturālo instrumentu koordinācija Programmu izstrāde norit, kā paredzēts. Tomēr ir jādara vēl vairāk, lai izveidotu atbilstošu ieviešanas sistēmu labi sagatavotiem projektiem. Pastāv risks, ka līdz pievienošanās datumam Bulgārija nebūs sagatavojusi pietiekami daudz projektu un tāpēc nevarēs pilnībā izmantot finanšu līdzekļus, kas tai piešķirti no struktūrfondiem. Vēl ir jāpierāda panāktie rezultāti pareizas un efektīvas finanšu vadības un kontroles sistēmas izveidē un darbībā, īpaši attiecībā uz iekšējās revīzijas struktūrām, kuras veica nelielu darbu un nav sasniegušas atbilstošu līmeni. Tika gūti panākumi cilvēku pieņemšanā darbā un apmācībā, bet vēl ir jāpabeidz kompleksu darbā pieņemšanas un apmācības plānu izstrāde. Procedūru rokasgrāmatas ir pieejamas projektu veidā. Šīs rokasgrāmatas ir ātri jāpabeidz un jāveic apmācība darbam ar tām. Procedūras ir jāpārbauda, un ir jāizveido tradicionāla prakse. Lai gan visās vadības iestādēs ir izveidotas ex-ante kontroles grupas, ir jāparāda, ka valsts iepirkuma procedūras ir ieviestas atbilstoši. 22. nodaļa. Vide Nekādi īpaši pasākumi nav veikti saistībā ar sabiedrības informēšanu un iesaistīšanos piesārņojuma integrētā novēršanā un kontrolē ( IPPC ) un NATURA 2000 horizontālo tiesību aktu jomā. Ir paredzēti finanšu līdzekļi publiski pieejama vides ietekmes novērtējuma reģistra izveidei. Tomēr reģistrs vēl nav izveidots. Atkritumu apsaimniekošanas jomā reģionālā līmenī maz paveikts darbinieku pieņemšanā darbā. Nepietiekama uzmanība tiek pievērsta atkritumu apglabāšanas integrēta tīkla izveidei. Attiecībā uz ūdens kvalitāti ir jāpieņem grozījumi likumā par ūdeni, lai to pilnībā saskaņotu ar ES Ūdens pamatdirektīvu. Tomēr zināmas bažas vēl pastāv. Ir jāpanāk administratīvo resursu turpmāka nostiprināšana cilvēkresursu, laboratoriju un iekārtu ziņā, īpaši reģionālā līmenī. Ir gūti panākumi IPPC un risku pārvaldības jomā. No 230 integrētajām atļaujām, kuras ir jāizsniedz līdz 2007. gada oktobra beigām, līdz šim izsniegto atļauju kopējais skaits ir pieaudzis līdz 108 atļaujām. Uzsāktas procedūras attiecībā uz pārējām iekārtām. Tomēr ir jāturpina atlikušo atļauju izsniegšana un visu atļauju ieviešana, lai šo procesu varētu pabeigt savlaicīgi. Transponēšana atpaliek gaisa kvalitātes jomā. Vēl arvien ir jāpieliek pastiprinātas pūles, lai pilnībā transponētu parējās direktīvas, kas attiecas uz gaisu (apkārtējais gaiss, emisiju valsts limits, emisijas kvotu tirdzniecība, sēra saturs šķidrajā kurināmajā). Ir vajadzīgas ievērojamas pūles, lai paredzētajā grafikā gūtu panākumus pasākumu īstenošanā šajās jomās. 24. nodaļa . Sadarbība tieslietu un iekšlietu jomā Ir gūti panākumi attiecībā uz sagatavošanos Šengenas acquis piemērošanai un topošās ES ārējās robežas pārvaldībai . Pēc robežu integrētās pārvaldības stratēģijas un rīcības plāna ieviešanas 2006. gada maijā pierobežas zonā tika izvietotas kopējas izmeklēšanas grupas, bet 2006. gada jūnijā pierobežas zonā tika norīkotas kopīgas muitnieku un robežpolicijas darbinieku mobilās vienības. Pašlaik darbojas 13 šādas grupas. Bulgārija 2006. gada jūnijā pieņēma rīcības plānu, lai vēlākā pievienošanās posmā sagatavotos dalībai SIS II. Sagatavošanās darbi, lai pēc pievienošanās kļūtu par Šengenas Līguma dalībvalsti, kopumā norit, kā plānots, bet Bulgārijai būs jāparāda arī praksē, ka tās sagatavošanās darbi ir pilnībā vērsti uz SIS II, nevis uz SIS I+. Turpinājās papildu darbinieku pieņemšana. No 2006. gadā paredzētajiem 200 papildu robežpolicistiem darbā ir pieņemti 137. Lesovas robežpārejas vietā uz Bulgārijas un Turcijas robežas 2006. gada jūlijā kā eksperimentālu projektu ieviesa „vienas maksājuma vietas” principu, bet tas tagad ir jāizvērš uz visām Bulgārijas robežām, lai mazinātu korupcijas risku pie robežām. Bulgārijas robežpolicija un Eiropas Aģentūra operatīvās sadarbības vadībai pie Eiropas Savienības dalībvalstu ārējām robežām FRONTEX 2006. gada augustā parakstīja sadarbības nolīgumu. Augustā tika parakstīta arī vienošanās ar Rumāniju par režīmu pie valsts robežām, sadarbību un savstarpēju palīdzību robežu jautājumos. Laika posmā no 2006. gada maija līdz septembrim pie Bulgārijas valsts robežas tika aizturētas 220 personas, bet 499 personām robežšķērsošanas vietās tika liegta ieceļošana valstī. Bulgārijas robežas joprojām ir ļoti neaizsargātas no cilvēku tirdzniecības un preču kontrabandas viedokļa, un ir jāturpina ieguldījumi modernās iekārtās un labi apmācītu darbinieku pieņemšanā, lai nodrošinātu augsta līmeņa kontroli. Narkotiku apkarošanas jomā nav nostiprinātas Eiropas Narkotiku un narkomānijas uzraudzības centra ietvaros izveidotā valsts koordinācijas centra administratīvās spējas. Bulgārija joprojām ir viena no lielākajām narkotiku kontrabandas tranzīta valstīm. Svarīgs uzdevums ir narkotiku apkarošanas pasākumu īstenošana. Kopš 2006. gada maija pie Bulgārijas robežām tika aizturēti gandrīz 180 kg heroīna, 30 kg hašiša un vairāk nekā 200 kg amfetamīnu, kā arī neliels daudzums marihuānas, ecstasy un kokaīna. Informāciju par datu aizsardzību skatīt 3. nodaļā. 28. nodaļa . Finanšu kontrole Attiecībā uz ES finansiālo interešu aizsardzību nelieli uzlabojumi vērojami krāpšanas apkarošanā. Ir uzlabota krāpšanas apkarošanas stratēģija un tās rīcības plāns, un līdz šim darbības ir īstenotas praksē. Lai pastiprinātu attiecīgo valsts iestāžu koordinācijas spējas un sadarbību ar OLAF krāpšanas apkarošanā un ES finansiālo interešu aizsardzībā, jūlijā Krāpšanas apkarošanas koordinācijas dienestā (KAKD) tika izveidota jauna centrālā vienība. Centrālās vienības pareizai darbībai un attiecīgo valsts iestāžu pilnīgai sadarbībai šajā struktūrā būs jānodrošina ES finansiālo interešu efektīva aizsardzība. 3. ACQUIS PāRTULKOšANA BULGāRU VALODā Bulgārijai vēl ir jāpārtulko aptuveni 1,4% (apmēram 1 360 lappuses) un jāpārskata aptuveni 16% (apmēram 15 000 lappuses) acquis . Ņemot vērā situāciju citos ražošanas posmos (korektūru lasīšana, labošana, iestāžu juridisko padomnieku darba pabeigšana), tas nozīmē, ka aptuveni 51% no lappušu kopējā skaita (t.i., aptuveni 48 000 lappušu) vēl nav sagatavots Oficiālā Vēstneša īpašajam izdevumam, kuru publicēs no paplašināšanās datuma. Lai nodrošinātu sekundāro tiesību aktu juridisko noteiktību, ir ļoti svarīgi, lai acquis tulkošana un pārskatīšana tiktu pabeigta pirms pievienošanās. Bulgārija tiek aicināta pastiprināt centienus šā mērķa sasniegšanai. VALSTS PIELIKUMS – RUMāNIJA 1. JAUTāJUMI, KAS IZCELTI MAIJā SNIEGTā ZIņOJUMA SECINāJUMOS UN ATTIECīBā UZ KURIEM IR VAJADZīGA TURPMāKA RīCīBA 1.1. Politiskie kritēriji Tiesu sistēma Turpmāki panākumi ir gūti tiesu sistēmas reformas jomā. Turpinājās tiesu sistēmas reformas valsts stratēģijas un rīcības plāna īstenošana. Likumu par starpniecību, kurā paredzēta strīdu izšķiršanas alternatīva sistēma, pieņēma 2006. gada maijā. Likuma īstenošanas uzraudzībai tiks izveidota starpniecības padome. Tieslietu ministrija, Tiesnešu augstākā padome, praktizējoši tiesas un prokuratūras darbinieki, advokāti un ārvalstu eksperti uzsāka civilkodeksa un kriminālkodeksa, kā arī abu saistīto procesuālo kodeksu būtisku pārskatīšanu. Tā jāpabeidz līdz 2007. gada trešajam ceturksnim. To lietu skaits Augstākās tiesas civillietu sektorā, kuru izskatīšana nav pabeigta, samazinājās no 6 126 lietām 2006. gada februāra beigās līdz 5 160 lietām septembrī. Pēc tam, kad kāds terora akta mēģinājumā apsūdzētais paslēpās un vēlāk aizbēga no valsts apsūdzētais , 2006. gada jūlijā no amata atkapās Rumānijas ģenerālprokurors un Rumānijas Izlūkdienesta vadītājs, Ārvalstu izlūkdienesta vadītājs un Izlūkošanas un iekšējās aizsardzības direkcijas vadītājs. Tiesu inspektori ir uzsākuši sākotnēju izmeklēšanu par iesaistīto prokuratūras un tiesas darbinieku rīcību. Tiesnešu augstākā padome (TAP) ir sākusi grupēt dažādus tiesās izskatāmo lietu veidus pēc to sarežģītības un mērīt vidējo laiku, kas tām tiek veltīts, lai palīdzētu tiesām efektīvāk pārvaldīt cilvēkresursus tiesu sistēmā. Lai samazinātu tiesnešu darba slodzi, tika uzsākts eksperimentāls projekts 17 tiesās, kurās darbiniekiem atļaus veikt papildu administratīvos pienākumus, kurus pašlaik pilda tiesneši. Jūnijā TAP ierosināja uzlabojumus tiesību aktos par disciplinārām sankcijām tiesnešiem. Uzlabojumu mērķis ir panākt, lai tiesneši, par kuriem notiek izmeklēšanas, nevarētu priekšlaicīgi aiziet pensijā, lai izvairītos no sankcijām, un lai novērstu iespēju, ka tie turpina taisīt spriedumus lietās pēc tam, kad TAP ir pieņēmusi sākotnēju lēmumu par viņu atstādināšanu no amatiem. TAP rīcības plāns tiek īstenots saskaņā ar grafiku, un ir veikti šādi pasākumi. Pirmkārt, ir pieņemti iekšējie noteikumi, kas liedz padomes locekļiem balsot disciplinārās lietās, kas ietekmē viņu tiesu vai prokuratūru. Otrkārt, ir veikti pasākumi, lai nodrošinātu tiesību aktu vienotu izpratni un piemērošanu. Treškārt, tiesnešu un prokuroru paaugstināšanai amatā ir noteikti objektīvāki kritēriji. Ceturtkārt, ir noteikti jauni objektīvi kritēriji darbinieku pieņemšanai Inspekcijas departamentā, kurus piemēroja, izvēloties trīs jaunus tiesu inspektorus. Parlaments 2006. gada maijā apstiprināja nolīgumu par 25 tiesu telpu remontu. Augustā no jauna tika atvērta Tiesu pils Bukarestē, un tagad tajā atrodas Bukarestes Apelācijas tiesa un vietējā tiesa. Tiesu sistēmā turpinājās modernu informācijas tehnoloģiju un sakaru iekārtu attīstība, un līdz 2006. gada jūlijam visas tiesas bija savstarpēji savienotas drošā tīklā. Turpinās šā tīkla paplašināšana, lai ietvertu visas prokuratūras. Lietu dokumentēšanas un vadības sistēmas programmatūra darbojas 152 no Rumānijas 237 tiesām un 40 no tās 235 prokuratūrām. Lokālie tīkli ir izveidoti 82% tiesu un 90% no prokuratūru. Kopš 2006. gada jūlija visām prokuratūrām ir piekļuve tiesību aktiem un tiesu praksei tiešsaistē. Tomēr zināmas bažas vēl pastāv. Pagaidām visā valstī vēl pilnībā nav nodrošināta tiesību aktu vienota izpratne un piemērošana visu līmeņu tiesās. Pieci no ievēlētajiem četrpadsmit TAP locekļiem vēl joprojām saskaras ar iespējamu interešu konfliktu kontroles jautājumos, un viņi ieņem vadošus amatus tiesās vai prokuratūrās. Nav pietiekami nodrošināta pašreizējo inspektoru lielākās daļas objektivitāte. Ir jāpieņem darbā jauni inspektori, un tas ir jādara atbilstoši jaunajai procedūrai, lai samazinātu brīvo darbavietu skaitu un palielinātu inspektoru reģionālo pārstāvību. TAP vēl nav atrisinājusi jautājumu par TAP atsevišķu locekļu neētisko rīcību, kas negatīvi ietekmē padomes kā kolektīvas organizācijas reputāciju. Pagaidām vēl nav pieņemti jauni tiesību akti par juridiskās palīdzības tiesisko regulējumu. Pagaidām vēl nav norīkots jauns ģenerālprokurors. Pagaidām vēl nav veikti pasākumi, lai novērstu nopietnos trūkumus Valsts ministrijā, piemēram, ļoti nevienmērīgo darba slodzi, pastāvīgas atbilstošas apmācības trūkumu un nespēju savākt statistikas datus. Šis jautājums būs jārisina prioritāri. Kopumā turpinās virzība tiesu sistēmas reformas jomā, īpaši tās administratīvo resursu nostiprināšanā. Ir vajadzīgas turpmākas pūles, lai panāktu tiesību aktu vienotu izpratni un piemērošanu ar mērķi radīt juridisku noteiktību. Lai gan Tiesu augstākā padome ar nesen pieņemtā rīcības plāna palīdzību ir sākusi risināt dažas no galvenajām problēmām, ar kurām saskaras tiesu sistēma, joprojām pastāv bažas par dažu padomes locekļu iespējamiem interešu konfliktiem un ētiku. Ir jāveic arī pasākumi, lai risinātu jautājumus, kas saistīti ar vadības trūkumiem Valsts ministrijā. Korupcijas apkarošanas pasākumi Rumānija turpināja gūt panākumus korupcijas apkarošanā. Turpinājās korupcijas apkarošanas valsts stratēģijas un rīcības plāna īstenošana. Kriminālkodeksā 2006. gada jūnijā tika pieņemti labojumi, ieviešot juridisko personu kriminālatbildību. Jūlijā tika pieņemti jauni tiesību akti, kas paredz stingrākus noteikumus attiecībā uz politisko partiju finansēšanu. Turpināja pieaugt neatkarīgu izmeklēšanu skaits apsūdzībās par augsta līmeņa korupciju, un uzlabojās šo izmeklēšanu kvalitāte. Valsts Korupcijas novēršanas direktorāts ( DNA ) uzsāka izmeklēšanu trīs jaunās lietās par augsta līmeņa korupciju, kurā iesaistīts kāds bijušais parlamenta loceklis, pašvaldības vadoša persona un augsts civildienesta ierēdnis. Augsta līmeņa korupcijas lietās DNA cēla apsūdzības pret septiņām personām, no kurām četras bija valdošās koalīcijas politiķi, divas personas pārstāvēja opozīciju, un viena persona bija augsta līmeņa uzņēmējs. DNA arī cēla apsūdzību pret pieciem tiesnešiem un veic izmeklēšanu par vēl diviem tiesnešiem. Kopš 2006. gada marta DNA ir cēlusi apsūdzības pret 199 aizdomās turamajiem, un lietās, ko ierosinājusi DNA , tiesas ir pasludinājušas sākotnējus spriedumus 87 apsūdzētajiem un galīgus spriedumus – 82 apsūdzētajiem. Turpināja uzlaboties DNA veikto izmeklēšanu kvalitāte, par ko liecina to lietu atjaunošana, kas tika slēgtas iepriekšējās vadības komandas laikā, un jaunu izmeklēšanu uzsākšana saistībā ar ieilgušiem valsts iepirkuma skandāliem. Sakarā ar to, ka arvien vairāk DNA izmeklēšanu tiek uzsāktas, pamatojoties uz informāciju, ko sniedz valsts kontroles iestādes, korupcijas apkarošanas sistēma ir kļuvusi efektīvāka. Maijā DNA tika piešķirtas 56 papildu amata vietas. Administrācijas un iekšlietu ministrijas Korupcijas novēršanas ģenerāldirektorātā ( DGA ) valsts un vietējā līmenī tagad strādā 298 darbinieki. Kopš maija DGA ir veicis iepriekšējas izmeklēšanas par 615 personām un nodevusi visas šīs lietas kompetentam prokuratūras dienestam, kā rezultātā ir celtas 157 apsūdzības. DGA arī veica integritātes pārbaudes, kurās tika atklāta korupcija ministrijā. Maijā un jūnijā Valsts muitas iestāde veica 42 savu darbinieku pārbaudes, tostarp pārbaudes, kas pamatojās uz sabiedrības sūdzībām, un to rezultātā disciplināri sodīja 41 darbinieku un vienu lietu nosūtīja DNA turpmākai kriminālizmeklēšanai. Septembrī dažādu kopīgu DGA un DNA pasākumu rezultātā tika izdarīti turpmāki aresti, cita starpā arestējot 30 muitas darbiniekus, kā arī dažādus citus valsts ierēdņus, un tas liecina par labo sadarbību, kas izveidojusies starp abām korupcijas apkarošanas iestādēm. Tika uzsāktas divas valsts mēroga kampaņas ar mērķi palielināt sabiedrības un civildienesta ierēdņu, tostarp tiesnešu, informētību par korupcijas negatīvajām sekām. Tomēr zināmas bažas vēl pastāv. Ir vajadzīga nepārprotama visu politikā iesaistīto personu politiska griba, lai apliecinātu pēdējā laikā korupcijas apkarošanā gūto panākumu noturību un neatgriezeniskumu. Starp parlamentāriešiem ir bijuši mēģinājumi mazināt ierosinātās Integritātes valsts aģentūras darbības efektivitāti, kad parlamentā tika izskatīts attiecīgā likuma projekts, kura pieņemšanu Rumānija bija paredzējusi Korupcijas apkarošanas valsts stratēģijā un rīcības plānā. Parlamentā bija arī mēģinājums mainīt gan Rumānijas ģenerālprokurora, gan Korupcijas apkarošanas valsts direkcijas vadītāja iecelšanas kartību, un tas radītu papildu tiesisko un institucionālo nenoteiktību par korupcijas apkarošanas juridisko pamatu. Pieliekot ilgstošas pūles visām izpildaģentūrām, likumdevējām iestādēm un tiesu iestādēm, ir jāpabeidz reformas, ko veic Tieslietu ministrija un DNA . Ir turpmāk jāuzlabo sadarbība starp diviem specializētajiem prokuratūras dienestiem augsta līmeņa korupcijas un organizētās noziedzības lietās. Vēl arvien nav nodrošinātas pietiekamas speciālistu zināšanas visiem tiesnešiem, lai uzklausītu un pasludinātu spriedumus sarežģītās finansiālu un ekonomisku noziegumu lietās. Līdz šim nav pasludināti galīgie spriedumi lietās par augsta līmeņa korupciju, ko atklāja izmeklēšanās, kuras DNA uzsāka 2005. gada septembrī. Korupcija joprojām ir vispārēja problēma. Īpaši neaizsargātas ir tādas jomas kā veselības aprūpe, izglītība un vietējās pašvaldības. Kopumā panākumi korupcijas apkarošanā turpinās, īpaši kriminālizmeklēšanu uzsākšanā un apsūdzību celšanā. Lai nodrošinātu nesen gūto panākumu noturību un neatgriezeniskumu, augsta līmeņa korupcijas lietās ir nepieciešamas apsūdzības, tiesvedība, galīgi notiesājoši spriedumi vainīgajiem un preventīvu sankciju piespriešana. Visām politikā iesaistītajām pusēm ir jāparāda apņēmība nopietni un efektīvi cīnīties pret korupciju un nodrošināt, ka neviens netiek uztverts kā tāds, kas stāv pāri likumiem. Tiklīdz būs izveidota darboties spējīga integritātes aģentūra un uzlabota sadarbība starp prokuratūras darbiniekiem, kuri strādā ar korupcijas un organizētās noziedzības lietām, ir jānodrošina korupcijas apkarošanas juridiskā pamata tiesiskā un institucionālā stabilitāte. 1.2. Acquis kritēriji Maksājumu aģentūru akreditācija Labi panākumi pēdējā laikā ir gūti maksājumu aģentūru izveidošanā. Nolīgums ar IT uzņēmumu par IT programmatūras lietojumu izstrādi tika parakstīts 15. jūlijā, un darbs sākās jūlija beigās. Tika sagatavots detalizēts darba plāns. Ir uzstādīta IT aparatūra. Ir pieņemti papildu darbinieki un uzsākta to apmācība. Tomēr zināmas bažas vēl pastāv. Attiecībā uz maksājumu aģentūrām joprojām nav atrisināti vairāki jautājumi, kas saistīti ar atbilstošas IT sistēmas savlaicīgu ieviešanu, personāla, aprīkojuma un biroja telpu atbilstību, kā arī nepilnībām lielākajā daļā vadības un kontroles procedūru. Kopumā joprojām pastāv reāls risks, ka līdz pievienošanās brīdim maksājumu aģentūras atbilstoši nedarbosies. Integrēta administrācijas un kontroles sistēma ( IAKS ) Pēdējā laikā ir gūti panākumi IAKS izveidošanā. Nolīgums ar IT uzņēmumu par IAKS IT programmatūras lietojumu izstrādi tika parakstīts 15. jūlijā, un darbs sākās jūlija beigās. Tika sagatavots detalizēts darba plāns, un ir izstrādāts lauku saimniecību reģistra modulis. Lauksaimnieku reģistrā ir informācija par lielāko daļu lauksaimnieku, un ir gūti turpmāki panākumi saites veidošanā starp Lauksaimnieku reģistru un Zemes gabalu identifikācijas sistēmu/Ģeogrāfiskās informācijas sistēmu (ZGIS/ĢIS). Ir nodrošināti papildu resursi to darbu veikšanai, kas saistīti ar ZGIS/ĢIS izveidošanu, ievērojami paātrinot šo darbu. Tomēr zināmas bažas vēl pastāv. Joprojām ir jāpievēršas vairākiem jautājumiem, kas saistīti ar IAKS atbilstošas IT sistēmas savlaicīgu ieviešanu, Zemes gabalu identifikācijas sistēmas/Ģeogrāfiskās informācijas sistēmas (ZGIS/ĢIS) pabeigšanas saspringto grafiku un tās kvalitāti. Turklāt ir jāpieņem un jāapmāca papildu darbinieki pārbaužu veikšanai uz vietas, jāiepērk iekārtas un jāizveido procedūru rokasgrāmatas. Kopumā joprojām pastāv reāls risks, ka līdz pievienošanās brīdim IAKS atbilstoši nedarbosies. Visā laikposmā līdz šīs sistēmas ieviešanai būs nepieciešamas pastiprinātas pūles, lai nodrošinātu IAKS darbotiesspēju. TSE un dzīvnieku izcelsmes blakusprodukti Rumānija ir guvusi labus panākumus attiecībā uz mirušu dzīvnieku un dzīvnieku izcelsmes produktu savākšanu un pārstrādi ( TSE ). Ar Ungārijas - Rumānijas konsorciju konkursa kārtībā ir noslēgti līgumi par dzīvnieku izcelsmes blakusproduktu savākšanu, apglabāšanu un apstrādi. Ir noteikta turpmākās pārstrādes sistēmas organizācija no 2007. gada janvāra. Pašreizējos trīs pārstrādes uzņēmumus, kas atrodas Popeštos, Koldeā un Dežā, modernizēs, lai varētu apstrādāt dzīvnieku izcelsmes blakusproduktus atbilstoši ES normām. Veterinārās iestādes un konsorcijs vienojās par katra uzņēmuma pārstrukturēšanas un modernizācijas detalizētu programmu. Dzīvnieku izcelsmes 1